				|

		52013PC0937

			Návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ) č. 260/2012, pokiaľ ide o prechod na celoúnijné úhrady a inkasá /* COM/2013/0937 final - 2013/0449 (COD) */

			   	DÔVODOVÁ SPRÁVA
1. Súvislosti návrhu
Dôvody a ciele návrhu
V nariadení (EÚ)
č. 260/2012 sa stanovujú spoločné technické a obchodné
požiadavky pre úhrady a inkasá v eurách a ako také predstavuje dôležitý
stavebný prvok pre vytvorenie jednotnej oblasti platieb v eurách (single euro
payments area, ďalej len „SEPA“). V tomto nariadení sa 1. február 2014 stanovuje
ako konečný termín v eurozóne pre prechod vnútroštátnych a
vnútroeurópskych úhrad a inkás v eurách na SEPA úhrady a SEPA inkasá.

Podľa najnovších štatistík Európskej
centrálnej banky (ďalej len „ECB“) vrástla od októbra 2013 do novembra
2013 celková miera prechodu v eurozóne v prípade SEPA úhrad z 59,87 % na
64,1 %, zatiaľ čo celková miera prechodu vzrástla v prípade SEPA
inkás v rovnakom období z 11,52 % na 26 %. Napriek opakovaným snahám
Komisie zvýšiť informovanosť kompetentných orgánov členských
štátov a významnej kampani v prospech prechodu na systém SEPA, ktorú viedla
Európska centrálna banka a mnohé členské štáty, sú malé
a stredné podniky (ďalej len „MSP“), malé orgány verejnej správy a
miestne samosprávy na skutočný prechod aj naďalej najmenej
pripravené. Nezdá sa, že by komunikačné úsilie zo strany bankového sektora
voči MSP a vnútroštátne informačné kampane priniesli očakávané
účinky alebo aspoň že by takéto účinky nastali v očakávanom
rozsahu.
Vzhľadom na nízke tempo prechodu v
niektorých členských štátoch na SEPA úhrady a vo väčšine
členských štátov na SEPA inkasá sa zdá veľmi nepravdepodobné, že prechod
na systém SEPA bude k 1. februáru 2014 úplne ukončený. Vzhľadom na
tento stanovený konečný termín však banky a iní poskytovatelia platobných
služieb budú môcť od uvedeného dátumu odmietnuť spracovanie platieb,
ktoré nespĺňajú náležitosti systému SEPA. Ak však nedôjde
k úplnému prechodu na SEPA úhrady a SEPA inkasá, nie je možné
vylúčiť oneskorenia platieb alebo narušenia trhu. Tieto by mohli
mať vplyv na všetkých používateľov platobných služieb, a to najmä na
MSP a spotrebiteľov.
Berúc do úvahy tento závažný právny problém
a prípadné vážne následky pre občanov a spoločnosti preto
Komisia navrhuje zmeniť nariadenie (EÚ) č. 260/2012 zavedením
doložky o ochrane predchádzajúceho stavu, ktorá umožní počas
obmedzeného obdobia v trvaní šiestich mesiacov bankám a iným
poskytovateľom platobných služieb súbežne so SEPA úhradami a SEPA inkasami
pokračovať aj po 1. februári 2014 v spracovávaní platieb, ktoré
nespĺňajú náležitosti systému SEPA prostredníctvom ich pôvodných
platobných schém. Jasné oznámenie takejto zmeny poskytne používateľom
platobných služieb istotu, že ich platby sa budú naďalej spracovávať
aj po 1. februári 2014, a tým, ktorí ešte na systém SEPA neprešli, to
umožní tak učiniť čo najskôr. Samotný konečný termín sa
nemení a ochrana predchádzajúceho stavu predstavuje iba jednorazové opatrenie.
Prebiehajúce informačné kampane o prechode na systém SEPA by mali za
každých okolností pokračovať. Po skončení obdobia na ochranu
predchádzajúceho stavu nebude Komisia váhať s prijatím potrebných krokov
na zaistenie plného uplatňovania európskych právnych predpisov
členskými štátmi.
Táto iniciatíva sa 19. decembra 2013
prerokovala s účastníkmi zasadnutia na vysokej úrovni o SEPA, ktoré
spája vysokých predstaviteľov ECB a členov správnych rád
centrálnych bánk Eurosystému.
S ohľadom na uvedené skutočnosti
a so zreteľom na veľmi krátky čas, ktorý ostáva do
1. februára 2014, by Európsky parlament a Rada mali toto nariadenie
prijať čo najskôr a toto by malo bezodkladne nadobudnúť
účinnosť. Toto nariadenie je potrebné, aby sa zamedzilo právnej
neistote bánk a ďalších poskytovateľov platobných služieb, ako aj
podnikov a spotrebiteľov, keďže nariadenie (EÚ) č. 260/2012
by zaväzovalo poskytovateľov služieb odmietnuť po tomto konečnom
termíne spracovanie tých platieb v eurách, ktoré nebudú spĺňať
náležitosti systému SEPA. Neprijatie navrhovaného nariadenia v čom
najkratšom čase by mohlo mať za následok vážne právne a technické
riziká týkajúce sa platobných transakcií od 1. februára 2014.
Všeobecné súvislosti
Nariadenie (EÚ) č. 260/2012
nadobudlo účinnosť 31. marca 2012, pričom účastníci trhu
mali dva roky na prispôsobenie svojich platobných procesov požiadavkám na SEPA
úhrady a SEPA inkasá. Počas týchto dvoch rokov Komisia a ECB spolu s
národnými verejnými orgánmi pozorne sledovali pokrok prechodu na systém SEPA. ECB
pravidelne vydávala správy o pokroku prechodu na systém SEPA. Konalo sa
niekoľko stretnutí Rady SEPA, na ktorých Komisia diskutovala o napredovaní
prechodu tak s predstaviteľmi strany dopytu, ako aj strany ponuky trhu
platieb. Komisia trvá na tom, že je potrebné zintenzívniť komunikáciu
voči poskytovateľom platobných služieb, ako aj voči všetkým
kategóriám používateľov platobných služieb (podnikateľským subjektom
vrátane MSP, orgánom verejnej správy, spotrebiteľom, atď.). Komisia
30. marca 2012 zorganizovala špecializovaný seminár o výklade nariadenia (EÚ)
č. 260/2012 s technickými odborníkmi Rady SEPA a ďalší seminár
12. júla 2013 so zástupcami členských štátov. Komisia 17. apríla 2013
usporiadala aj stretnutie technickej expertnej skupiny pre SEPA. Komisia
ďalej diskutovala o pokroku so zástupcami členskými štátmi v rámci
európskeho fóra SEPA, ktoré sa koná dvakrát do roka, ako aj vo Výbore pre
platby. Prechod na systém SEPA bol pravidelne programom mnohých technických
zasadnutí ECB so zástupcami národných centrálnych bánk, ako aj niektorých fór
so zástupcami bankového sektora.
S ohľadom na nízku mieru prechodu, ktorú
zverejnila ECB vo svojej správe o prechode na systém SEPA z marca 2013, prijala
Rada pre hospodárske a finančné záležitosti (ďalej len „Rada ECOFIN“)
na zasadnutí 14. mája 2013 podrobné závery Rady zdôrazňujúce
dôležitosť prechodu na systém SEPA, v ktorých vyzýva členské štáty a
účastníkov trhu, aby aktívne podporovali a urýchľovali proces prechodu
na systém SEPA prostredníctvom prijatia príslušných opatrení. Po prijatí
záverov Rady ECOFIN sa ministrom financií a guvernérom národných centrálnych
bánk zaslal 15. mája 2013 spoločný list Komisie a ECB, v ktorom sa takisto
zdôrazňuje dôležitosť prechodu na systém SEPA a naliehavá potreba
prijať opatrenia na vnútroštátnej úrovni.
2. Výsledky konzultácií so
zainteresovanými stranami a posúdenia vplyvu
2.1. Postúpenie tohto návrhu národným
parlamentom
Návrhy legislatívnych aktov vrátane návrhov
Komisie zaslané Európskemu parlamentu a Rade sa musia postúpiť
národným parlamentom v súlade s Protokolom (č. 1)
o úlohe národných parlamentov v Európskej únii, ktorý je pripojený
k zmluvám.
V súlade s článkom 4 protokolu
musí uplynúť osemtýždňová lehota od sprístupnenia návrhu
legislatívneho aktu národným parlamentom až do dňa, keď sa zaradí do
predbežného programu rokovania Rady s cieľom jeho prijatia alebo
prijatia pozície v rámci legislatívneho postupu.
Výnimky sú však podľa článku 4
prípustné v naliehavých prípadoch, ktorých dôvody sa musia uviesť
v akte alebo v pozícii Rady. Komisia vyzýva Európsky parlament
a Radu, aby z dôvodov, ktoré boli vysvetlené v predchádzajúcom
texte, považovali tento návrh za prípad najvyššej naliehavosti.
2.2. Konzultácie s ďalšími
zainteresovanými stranami a posúdenie vplyvu
Vzhľadom na nízke miery prechodu, ktoré
zverejnila ECB v decembri 2013, vyhodnotili Komisia a ECB pravdepodobnosť
toho, že by sa prechod na systém SEPA úplne ukončil k 1. februáru
2014. Toto bolo zhodnotené ako vysoko nepravdepodobné, a to napriek tomu, že
niekoľko veľkých používateľov platobných služieb, ako napr.
podniky poskytujúce verejné služby využívajúce hromadné platby, uviedli, že
plánujú uskutočniť prechod v dátume blížiacemu sa koncu obdobia
určeného na prechod.
Aj keď je ťažké poskytnúť odhad
počtu účastníkov trhu, ktorí nebudú spĺňať náležitosti
systému SEPA po konečnom termíne, je jasné, že najmä v oblasti systému
inkás SEPA sa miera prechodu k 100 % ani nepriblíži.
Je pravdepodobné, že banky a iní
poskytovatelia platobných služieb od 1. februára 2014 odmietnu spracovávať
platby, ktoré nespĺňajú náležitosti systému SEPA. Najväčšie
riziko súvisiace s prechodom sa vzťahuje na MSP, z ktorých mnohé ešte prechod
neuskutočnili. Vzhľadom na toto riziko preskúmala ECB možné scenáre,
ich vplyv a možné riešenia na nápravu situácie. Technicky by poskytovatelia
platobných služieb mohli pokračovať so spracovávaním platieb, ktoré
nespĺňajú požiadavky prostredníctvom využitia pôvodných systémov.
Okrem toho by sa museli identifikovať účastníci trhu, ktorí ešte
nespĺňajú požiadavky systému SEPA, a následne primerane
informovať o tom, ako uskutočniť prechod na systém SEPA
efektívnym spôsobom.
Aj keď zavedenie prechodných riešení na
prekonanie potenciálnych migračných problémov po 1. februári 2014 môže
byť technicky uskutočniteľné pre účastníkov trhu s podporou
dozorných orgánov, existuje reálne riziko, že táto neuspokojivá situácia môže
viesť k zmätku na strane spotrebiteľov, ako aj iných
používateľov platobných služieb a právnej neistote poskytovateľov
platobných služieb konfrontovaných s účastníkmi trhu, ktorí ešte tieto
prechodné riešenia neuplatňujú. Medzi účastníkmi trhu, ktorí
nespĺňajú požiadavky, sú aj mnohé MSP. Skutočnosť, že ich
predošlé platby možno banky po 1. februári 2014 nespracujú, by takisto mohla
spôsobiť poškodenie dobrého mena eurosystému ako celku.
Je nepravdepodobné, že by sa prechodné riešenia zaviedli načas, ak by
to aj bolo technicky možné.
S cieľom vyhnúť sa
zbytočným narušeniam vyplývajúcim z nesplnenia požiadaviek systému SEPA a
zabezpečiť právnu istotu pre všetkých účastníkov trhu sa Komisia
domnieva, že je oprávnené navrhnúť povolenie koexistencie pôvodných
vnútroštátnych systémov a schém SEPA úhrad a SEPA inkás po 1. februári 2014
v obmedzenej dĺžke trvania stanovenej na šesť mesiacov.
Dĺžka takéhoto prechodného obdobia by mala byť primeraná. Cieľom
by bolo tlačiť na účastníkov trhu, aby uskutočnili prechod
čo najskôr, a zároveň zabezpečiť právnu istotu a to, aby
náklady pre poskytovateľov platobných služieb na pokračujúci
paralelný chod dvoch platobných systémov boli obmedzené. Tí poskytovatelia
platobných služieb, ktorí už prechod na systém SEPA úhrad a inkás
uskutočnili, môžu zvážiť poskytnutie služieb konverzie
účastníkom trhu, ktorí tak ešte neučinili. Počas prechodného
obdobia by členské štáty mali upustiť od uplatňovania sankcií
voči poskytovateľom platobných služieb, ktorí spracovávajú platby
nespĺňajúce požiadavky, a voči používateľom platobných
služieb, ktorí ešte neuskutočnili (úplný) prechod.
Zavedenie výnimočného a jednorazového
dodatočného obdobia, počas ktorého sa bude tolerovať spracovanie
pôvodných platieb, takisto umožní uskutočniť postupný prechod.
Vzhľadom na blížiaci sa konečný termín niekoľko väčších
poskytovateľov verejných služieb uviedlo, že prechod uskutočnia tesne
pred konečným termínom stanovenom v súčasnosti na 1. február
2014. Môže to spôsobiť určité problémy, a to najmä na úrovni
poskytovateľov platobných služieb a predajcov softvéru, ktorí môžu
čeliť určitým kapacitným obmedzeniam.
Vzhľadom na súčasné údaje o prechode
a očakávané tempo prechodu sa považuje za vhodné obdobie ochrany
predchádzajúceho stavu v trvaní šesť mesiacov do 1. augusta 2014.
Počas tohto obdobia budú Komisia a ECB spolu s vnútroštátnymi orgánmi
naďalej podrobne monitorovať proces prechodu a v prípade potreby budú
pripravené prijať ďalšie opatrenia.
K tomuto návrhu sa nepripája samostatné
posúdenie vplyvu, keďže posúdenie vplyvu sa pripravilo už pre nariadenie
(EÚ) č. 260/2012. Týmto návrhom sa nemení nariadenie o tejto problematike
ani sa neukladajú nové povinnosti pre podniky. Jeho cieľom je iba zaviesť
prechodné obdobie po dátume ukončenia vymedzenom v článku 6
ods. 1 a 2 nariadenia, aby sa predišlo právnej neistote pre orgány
dohľadu, poskytovateľov platobných služieb, podnikov a
spotrebiteľov.
3. Právne prvky návrhu
Komisia preto navrhuje zmeniť nariadenie
(EÚ) č. 260/2012 zavedením doložky o ochrane predchádzajúceho
stavu, ktorá umožní bankám a iným poskytovateľom platobných služieb
pokračovať súbežne so SEPA úhradami a SEPA inkasami do 1. augusta
2014 aj v spracovávaní platieb, ktoré nespĺňajú náležitosti
systému SEPA, prostredníctvom pôvodných platobných schém. Touto zmenou sa
zabezpečí, aby účastníci trhu, ktorí nie sú k 1. februáru 2014
pripravení na systém SEPA, mohli pokračovať vo svojich platbách, a
vylúčia sa ňou akékoľvek ťažkosti pre spotrebiteľov.
V návrhu sa stanovuje, že sa zmena uplatní od
31. januára 2014. Týmto ustanovením sa takisto umožňuje spätné
uplatňovanie v prípade, že Európsky parlament a Rade tento návrh neprijmú
pred 1. februárom, ale až po ňom. Tým sa zabráni legislatívnej medzere od
1. februára 2014, ktorá by vytvorila právnu neistotu.
Zavedenie tohto prechodného obdobia pre
postupné zrušenie starých systémov sa považuje za výnimočné opatrenie,
ktoré nebude ďalej predĺžené. Bez toho, aby boli dotknuté rôzne
výnimky stanovené v článku 16 nariadenia (EÚ) č. 260/2012, musia
všetci účastníci trhu splniť požiadavky SEPA do 1. augusta 2014.
4. Vplyvy na rozpočet
Nariadenie nemá vplyv na rozpočet
Komisie.
2013/0449 (COD)
Návrh
NARIADENIE EURÓPSKEHO PARLAMENTU A RADY,
ktorým sa mení nariadenie (EÚ) č. 260/2012,
pokiaľ ide o prechod na celoúnijné úhrady a inkasá
(Text s významom pre EHP)
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie, a najmä na jej článok 114,
so zreteľom na návrh Európskej komisie,
po postúpení návrhu legislatívneho aktu
národným parlamentom,
so zreteľom na stanovisko Európskeho
hospodárskeho a sociálneho výboru[1],

so zreteľom na stanovisko Európskej
centrálnej banky[2],

konajúc v súlade s riadnym legislatívnym
postupom[3],
keďže:
(1)       Spolu s nariadením Európskeho
parlamentu a Rady (ES) č. 924/2009[4]
predstavuje nariadenie Európskeho parlamentu a Rady (EÚ) č. 260/2012[5] dôležitý stavebný prvok
pre dokončenie jednotnej oblasti platieb v eurách (SEPA), v rámci ktorej
sa nerozlišuje medzi cezhraničnými a vnútroštátnymi platbami v eurách.
Hlavným cieľom nariadenia (EÚ) č. 260/2012 je prechod z
vnútroštátnych schém úhrad a inkás na harmonizované systémy SEPA úhrad a SEPA
inkás, okrem iného aj tým, že sa občanom Únie poskytne jedinečné
medzinárodné číslo bankového účtu (ďalej len „IBAN“), ktoré sa
môže použiť pre všetky SEPA úhrady a inkasá v eurách.
(2)       V nariadení (EÚ)
č. 260/2012 sa stanovilo, že sa prechod na systém SEPA uskutoční
do 1. februára 2014 tak, aby mali poskytovatelia platobných služieb a
používatelia platobných služieb dostatočný čas na upravenie svojich
postupov v súlade s technickými požiadavkami spojenými s prechodom na SEPA
úhrady a SEPA inkasá.
(3)       Od prijatia nariadenia (EÚ)
č. 260/2012 Komisia a Európska centrálna banka podrobne monitorovali
pokrok prechodu na systém SEPA. Uskutočnili sa viaceré stretnutia
s členskými štátmi, vnútroštátnymi verejnými orgánmi a
účastníkmi trhu. Európska centrálna banka pravidelne uverejňovala
správy o pokroku prechodu na systém SEPA na základe platobných údajov, ktoré
zozbierali národné centrálne banky. V týchto správach sa uvádza, že miera prechodu
SEPA úhrad sa v prípade niekoľkých členských štátov eurozóny blíži k
100 %. Veľká väčšina poskytovateľov platobných služieb oznámila,
že už spĺňajú požiadavky systému SEPA. Vo viacerých členských
štátoch však miera prechodu zaostáva za očakávaniami. Týka sa to najmä
SEPA inkás.
(4)       V mája 2013 Rada ECOFIN vo
svojich záveroch[6]
opätovne zdôraznila význam prechodu na systém SEPA. Zistilo sa, že prechod na
systém SEPA nie je ani zďaleka dokončený a že na jeho včasné
dokončenie sa od všetkých účastníkov trhu budú vyžadovať
okamžité opatrenia. Bol prijatý akčný plán, v ktorom sa obchodníci,
podnikateľské subjekty, MSP a verejná správa vyzývajú na bezodkladné
prijatie nevyhnutných konkrétnych vnútorných krokov na prispôsobenie svojich
postupov a informovanie klientov o detailoch svojho medzinárodného
čísla bankového účtu (IBAN).
(5)       Napriek značnému úsiliu
Európskej centrálnej banky, členských štátov, ich vnútroštátnych verejných
orgánov a rôznych účastníkov trhu počas posledných mesiacov najnovšie
štatistické údaje o prechode ukazujú, že od júna do novembra vzrástla celková
miera prechodu na systém SEPA úhrad zo 40 % iba na približne 64 %,
zatiaľ čo celková miera prechodu inkás na systém SEPA dosiahla iba
úroveň 26 %. Zatiaľ čo vnútroštátne čísla ukazujú v
niekoľkých členských štátoch významný pokrok, stále existuje
veľká skupina členských štátov, ktorá výrazne zaostáva za očakávanými
miery prechodu. Vzhľadom na súčasné nízke tempo prechodu v týchto
členských štátoch je preto veľmi nepravdepodobné, že všetci
účastníci trhu budú do 1. februára 2014 spĺňať náležitosti
systému SEPA.
(6)       Od 1. februára 2014 budú
banky a iní poskytovatelia platobných služieb musieť vzhľadom na
svoje právne záväzky odmietnuť spracovanie úhrad a inkás, ktoré
nespĺňajú náležitosti systému SEPA, hoci by takéto platby mohli
technicky spracovávať aj naďalej s využitím existujúcich „tradičných“
platobných schém popri SEPA úhradách a SEPA inkasách. Ak nedôjde k úplnému
prechodu na systém SEPA úhrad a SEPA inkás, nemožno vylúčiť
mimoriadne udalosti vedúce k omeškaniu týchto platieb. Mohlo by to
ovplyvniť všetkých používateľov platobných služieb, a to najmä MSP
a spotrebiteľov.
(7)       Je nevyhnutné zabrániť
zbytočnému narušeniu platieb vyplývajúcemu zo skutočnosti, že by do
1. februára 2014 nedošlo k úplnému prechodu na systém SEPA.
Poskytovateľom platobných služieb by sa preto malo rovnako ako doteraz na
obmedzený čas povoliť spracovanie platobných transakcií
prostredníctvom ich pôvodných systémov spolu s ich schémami SEPA úhrad a SEPA
inkás. Malo by sa preto zaviesť prechodné obdobie, ktoré umožní
pokračovanie takéhoto súbežného spracovania platieb v rôznych formátoch.
Vzhľadom na súčasné údaje o prechode a očakávané tempo prechodu
sa považuje za vhodné jednorazové dodatočné prechodné obdobie v trvaní
šiestich mesiacov. Keďže je na dosiahnutie plných výhod integrovaného
platobného trhu potrebný rýchly a komplexný prechod, malo by sa zachovanie
pôvodných systémov, ktoré nespĺňajú náležitosti systému SEPA,
považovať za mimoriadne opatrenie, a malo by preto byť čo
najkratšie. Je tiež dôležité časovo obmedziť náklady pre
poskytovateľov platobných služieb, ktorí súbežne so systémom SEPA
naďalej používajú aj pôvodné platobné systémy. Poskytovatelia platobných
služieb, ktorí už uskutočnili kompletný prechod na systém SEPA, by mohli
zvážiť poskytovanie služieb konverzie počas tohto prechodného obdobia
tým používateľom platobných služieb, ktorí ešte prechod neuskutočnili.
Počas prechodného obdobia by členské štáty mali upustiť od
uplatňovania sankcií pre poskytovateľov platobných služieb, ktorí
spracovávajú platby nespĺňajúce požiadavky, a pre používateľov
platobných služieb, ktorí ešte prechod neuskutočnili.
(8)       Niekoľko veľkých
používateľov nástrojov inkasa už uviedlo, že prechod plánujú
uskutočniť tesne pred konečným termínom. Akékoľvek
odloženie týchto migračných plánov by mohlo viesť k dočasnému
tlaku na prichádzajúce platby a peňažné toky, a tým aj na
stav/úroveň pokladnice príslušných spoločností. Takýto oneskorený prechod
vo veľkom rozsahu by mohol spôsobiť určité prekážky, a to najmä
na úrovni bánk a predajcov softvéru, ktorí by mohli čeliť istým
kapacitným obmedzeniam. Táto dodatočná lehota pre postupné zavádzanie
nového systému by umožnila postupnejší prístup. Účastníci trhu, ktorí ešte
nezačali vykonávať potrebné úpravy na dosiahnutie súladu so systémom
SEPA, sa vyzývajú, aby tak urobili čo najskôr. Účastníci trhu, ktorí
už začali prispôsobovať svoje platobné procesy, by však mali prechod
dokončiť čo najskôr.
(9)       Vzhľadom na celkový
cieľ dosiahnuť koordinovaný a integrovaný prechod je vhodné, aby
sa prechodné obdobie uplatňovalo tak na SEPA úhrady, ako aj na SEPA
inkasá. Rôzne prechodné obdobia pre SEPA úhrady a SEPA inkasá by mohli u
spotrebiteľov, poskytovateľov platobných služieb, MSP, ako aj iných
používateľov platobných služieb spôsobiť zmätok.
(10)     Z dôvodu právnej istoty a s
cieľom vyhnúť sa akémukoľvek prerušeniu uplatňovania
nariadenia (EÚ) č. 260/2012 je potrebné, aby toto nariadenie
nadobudlo účinnosť čo najskôr a aby sa uplatňovalo od 31.
januára 2014.
(11)     Nariadenie (EÚ) č.
260/2012 by sa preto malo zodpovedajúcim spôsobom zmeniť,
PRIJALI TOTO NARIADENIE:
Článok 1
V článku 16 nariadenia (EÚ) č.
260/2012 sa odsek 1 nahrádza takto:
„Bez ohľadu na článok 6 ods. 1
a 2 môžu poskytovatelia platobných služieb do 1. augusta 2014
spracovávať platobné transakcie v eurách vo formátoch, ktoré sú odlišné od
požiadaviek stanovených pre SEPA úhrady a SEPA inkasá.
Členské štáty môžu uplatňovať
pravidlá pre sankcie uplatniteľné na porušenia článku 6
ods. 1 a 2 stanovené v súlade s článkom 11 až od 2. augusta
2014.
Odchylne od článku 6 ods. 1 a 2 môžu
členské štáty umožniť poskytovateľom platobných služieb
poskytovať do 1. februára 2016 služby konverzie pre vnútroštátne platby
používateľom platobných služieb, čo používateľom platobných
služieb, ktorí sú spotrebitelia, umožní naďalej používať BBAN
namiesto identifikátora platobných účtov uvedeného v bode 1 písm. a)
prílohy pod podmienkou, že je zabezpečená interoperabilita technickou a
bezpečnou konverziou BBAN platiteľa a príjemcu platieb na príslušný
identifikátor platobného účtu uvedený v bode 1 písm. a) prílohy. Tento
identifikátor platobného účtu sa v prípade potreby doručí pred
vykonaním platby používateľovi platobných služieb, ktorý iniciuje túto
platbu. V takomto prípade nevyrubujú poskytovatelia platobných služieb
používateľovi platobných služieb žiadne poplatky, ktoré by priamo alebo
nepriamo súviseli s týmito službami konverzie.“
Článok 2
Toto nariadenie nadobúda účinnosť
dňom jeho uverejnenia v Úradnom vestníku Európskej únie.
Uplatňuje sa od 31. januára
2014.
Toto nariadenie je záväzné v celom
rozsahu a priamo uplatniteľné vo všetkých členských štátoch.
V Bruseli
Za Európsky parlament                                 Za
Radu
predseda                                                        predseda
[1]               Ú. v. EÚ C, s. .
[2]               Ú. v. EÚ C, s. .
[3]
[4]               Nariadenie Európskeho parlamentu a Rady (EÚ)
č. 924/2009 zo 16. septembra 2009 o cezhraničných platbách
v Spoločenstve, ktorým sa zrušuje nariadenie (ES) č. 2560/2001
(Ú. v. EÚ L 266, 9.10.2009, s. 11).
[5]               Nariadenie Európskeho parlamentu a Rady (EÚ) č.
260/2012 zo 14. marca 2012, ktorým sa ustanovujú technické a obchodné
požiadavky na úhrady a inkasá v eurách a ktorým sa mení a dopĺňa
nariadenie (EÚ) č. 924/2009 (Ú. v. EÚ L 94, 30.3.2012, s. 22).
[6]               http://www.consilium.europa.eu/uedocs/cms_data/docs/pressdata/en/ecofin/137122.pdf.


               EURÓPSKA KOMISIA
            V Bruseli28. 7. 2015
            COM(2015) 380 final
            2015/0165(NLE)
            Návrh
            NARIADENIE RADY,
            ktorým sa mení nariadenie (ES) č. 866/2004 o režime podľa článku 2 protokolu 10 aktu o pristúpení, pokiaľ ide o tovar, na ktorý sa vzťahujú systémy kvality pre poľnohospodárske výrobky a potraviny

               DÔVODOVÁ SPRÁVA

               1.
                     KONTEXT NÁVRHU

               Nariadením Rady (ES) č. 866/2004 (ďalej len „nariadenie o demarkačnej línii“) sa stanovujú osobitné pravidlá týkajúce sa tovaru, služieb a osôb, ktoré prekračujú líniu medzi oblasťami Cyperskej republiky, ktoré nie sú pod skutočnou kontrolou Cyperskej republiky, a tými oblasťami Cyperskej republiky, v ktorých vláda Cyperskej republiky vykonáva skutočnú kontrolu.

               Nariadením Európskeho parlamentu a Rady (EÚ) č. 1151/2012 sa zaviedli systémy kvality pre poľnohospodárske výrobky a potraviny, z ktorých môžu mať výrobky, na ktoré sa toto nariadenie vzťahuje, prospech pri ich uvedení na trh EÚ.

               Navrhovaná zmena nariadenia stanovuje spôsob, akým sa bude kontrolný mechanizmus týkajúci sa tovaru, ktorý spadá do rozsahu pôsobnosti nariadenia (EÚ) č. 1151/2012 a ktorého geografický rozsah zahŕňa oblasti Cyperskej republiky, ktoré nie sú pod skutočnou kontrolou vlády Cyperskej republiky, uplatňovať v uvedených oblastiach až do znovuzjednotenia Cypru.

               V tomto štádiu sa navrhovaná zmena nariadenia bude týkať len syra Halloumi/Hellim, v súvislosti s ktorým Komisia dostala žiadosť o registráciu ako chránené označenie pôvodu. Na tento účel navrhovaná zmena nariadenia zohľadňuje spoločnú dohodu o dočasnom riešení pre syr Halloumi/Hellim, ktoré sa má uplatňovať až do znovuzjednotenia Cypru, a vychádza z tejto dohody. K tejto dohode sa dospelo pod vedením predsedu Junckera počas jeho návštevy na Cypre 16. júla 2015
                  1
               . Navrhovaná zmena nariadenia sa však bude tiež vzťahovať na ďalšie prípadné budúce žiadosti o registráciu označení podľa nariadenia (EÚ) č. 1151/2012, ktorých geografický rozsah zahŕňa oblasti Cyperskej republiky, ktoré nie sú pod skutočnou kontrolou vlády Cyperskej republiky.

               2.
                     VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               Komisia viedla konzultácie s vládou Cyperskej republiky a dostala príspevky od viacerých zainteresovaných strán.

               3.
                     PRÁVNE PRVKY NÁVRHU

               V nariadení je stanovené, že pokiaľ ide o tovar, na ktorý sa vzťahuje označenie registrované podľa nariadenia (EÚ) č. 1151/2012 Európskeho parlamentu a Rady o systémoch kvality pre poľnohospodárske výrobky a potraviny a ktorého geografický rozsah zahŕňa oblasti Cyperskej republiky, ktoré nie sú pod skutočnou kontrolou vlády Cyperskej republiky, kontrolný orgán podľa článku 39 ods. 1 uvedeného nariadenia vykonáva v oblastiach Cyperskej republiky, ktoré nie sú pod skutočnou kontrolou vlády Cyperskej republiky, úlohy stanovené v uvedenom článku.

               2015/0165 (NLE)

               Návrh

               NARIADENIE RADY,

               ktorým sa mení nariadenie (ES) č. 866/2004 o režime podľa článku 2 protokolu 10 aktu o pristúpení, pokiaľ ide o tovar, na ktorý sa vzťahujú systémy kvality pre poľnohospodárske výrobky a potraviny

               RADA EURÓPSKEJ ÚNIE,

               so zreteľom na protokol 10 o Cypre
                  2
                k Aktu o pristúpení z roku 2003, a najmä na jeho článok 2,

               so zreteľom na návrh Európskej komisie,

               konajúc v súlade s mimoriadnym legislatívnym postupom,

               keďže:

               (1)Nariadením Rady (ES) č. 866/2004
                  3
                sa stanovujú osobitné pravidlá týkajúce sa tovaru, služieb a osôb, ktoré prekračujú líniu medzi oblasťami Cyperskej republiky, v ktorých vláda Cyperskej republiky nevykonáva skutočnú kontrolu, a tými oblasťami Cyperskej republiky, v ktorých vláda Cyperskej republiky vykonáva skutočnú kontrolu.

               (2)Nariadením Európskeho parlamentu a Rady (EÚ) č. 1151/2012
                  4
                sa stanovili systémy kvality pre poľnohospodárske výrobky a potraviny, z ktorých môžu mať výrobky, na ktoré sa toto nariadenia vzťahuje, prospech pri ich uvedení na trh EÚ.

               (3)V článku 3 protokolu č. 10 o Cypre sa stanovuje, že žiadne jeho ustanovenie nebráni prijatiu opatrení na účely podpory hospodárskeho rozvoja daných oblastí.

               (4)Kým nedôjde k znovuzjednoteniu Cypru, je potrebné stanoviť spôsob, akým sa bude kontrolný mechanizmus týkajúci sa tovaru, na ktorý sa vzťahuje nariadenie (EÚ) č. 1151/2012 a ktorého geografický rozsah zahŕňa oblasti Cyperskej republiky, ktoré nie sú pod skutočnou kontrolou vlády Cyperskej republiky, uplatňovať v uvedených oblastiach.

               (5)Pod vedením predsedu Junckera sa 16. júla 2015 dospelo k spoločnej dohode o dočasnom riešení pre prípadné chránené označenie pôvodu pre syr Halloumi/Hellim, ktoré sa má uplatňovať až do znovuzjednotenia Cypru. Týmto nariadením nie sú dotknuté právomoci Komisie podľa nariadenia (EÚ) č. 1151/2012 vrátane preskúmania každej žiadosti o registráciu.

               (6)V súlade s touto spoločnou dohodou Komisia zabezpečí plné dodržiavanie príslušných právnych predpisov EÚ, ako je stanovené v zmluvách EÚ.

               (7)Týmto nariadením nie je dotknuté prípadné budúce rozhodnutie Komisie o zrušení zákazu pohybu dotknutých výrobkov živočíšneho pôvodu, ktoré sa prijme podľa článku 4 ods. 9 nariadenia (ES) č. 866/2004.

               PRIJALA TOTO NARIADENIE:

               Článok 1

               Nariadenie (ES) č. 866/2004 sa mení takto:

               Do článku 4 sa vkladá tento odsek:

               „4a. Pokiaľ ide o tovar, na ktorý sa vzťahuje označenie registrované podľa nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny a ktorého geografický rozsah zahŕňa oblasti Cyperskej republiky, ktoré nie sú pod skutočnou kontrolou vlády Cyperskej republiky, úradné kontroly stanovené v článku 36 uvedeného nariadenia vykonáva v oblastiach Cyperskej republiky, ktoré nie sú pod skutočnou kontrolou vlády Cyperskej republiky, kontrolný orgán určený podľa článku 39 ods. 1 uvedeného nariadenia.

               Okrem správ predkladaných príslušným orgánom Cyperskej republiky podľa článku 5 ods. 2 písm. e) nariadenia Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá, podáva subjekt uvedený v prvom pododseku Európskej komisii každých šesť mesiacov správu o vykonávaní svojich úloh podľa tohto nariadenia.“

               Článok 2

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli

                     Za Radu

                     predseda

                     (1)

                     (2)
                  Ú. v. EÚ L 236, 23.9.2003, s. 955.

                     (3)
                  Ú. v. EÚ L 161, 30.4.2004, s. 128.

                     (4)
                  Ú. v. EÚ L 343, 14.12.2012, s. 1.


				|

		52013PC0226

			Návrh NARIADENIE EURÓPSKEHO PARLAMENTU A RADY, ktorým sa stanovujú niektoré prechodné ustanovenia o podpore rozvoja vidieka z Európskeho poľnohospodárskeho fondu pre rozvoj vidieka (EPFRV) a ktorým sa mení nariadenie (EÚ) č. […] [RD], pokiaľ ide o zdroje a ich rozdeľovanie na rok 2014, a ktorým sa mení nariadenie Rady (ES) č. 73/2009, ako aj nariadenia (EÚ) č. […] [DP], (EÚ) č. […] [HZ] a (EÚ) č. […] [sCMO], pokiaľ ide o ich uplatňovanie v roku 2014 /* COM/2013/0226 final - 2013/0117 (COD) */

			   	DÔVODOVÁ SPRÁVA
1.           KONTEXT NÁVRHU
Európska komisia vyvíja intenzívne úsilie o
dosiahnutie dohody medzi inštitúciami EÚ v otázke reformy spoločnej
poľnohospodárskej politiky (SPP), ktorá by tak mohla nadobudnúť
účinnosť 1. januára 2014.
V prípade dosiahnutia dohody medzi
inštitúciami o viacročnom finančnom rámci a politickej dohody o
reforme SPP do leta 2013 môže právny základ reformovanej SPP nadobudnúť
účinnosť 1. januára 2014.
Na vymedzenie technických opatrení sú však
potrebné prechodné pravidlá, ktoré umožnia bezproblémovú adaptáciu na nové
podmienky a kontinuitu rôznych foriem podpory v rámci SPP.
Pokiaľ ide o priame platby, členským
štátom, a najmä ich platobným agentúram sa musí poskytnúť dostatočný
čas na prípravu a na dostatočne včasné informovanie poľnohospodárov
o nových pravidlách. K žiadostiam týkajúcim sa roku 2014 sa preto bude
pristupovať podľa prechodných pravidiel.
Pokiaľ ide o druhý pilier, vymedzenie
prechodných pravidiel medzi dvomi programovými obdobiami je bežný postup.
Prechodné pravidlá sú zvyčajne potrebné na preklenutie dvoch za sebou
nasledujúcich programových období, ako sa to uskutočnilo už na
začiatku aktuálneho programového obdobia. V prípade rozvoja vidieka sú
však tentoraz potrebné aj niektoré osobitné prechodné opatrenia určené
najmä na riešenie dôsledkov, ktoré má oneskorenie nového režimu priamych
platieb na niektoré opatrenia na rozvoj vidieka, a to hlavne na základné agro-environmentálne
a klimatické opatrenia a uplatňovanie pravidiel krížového plnenia.
Prechodné ustanovenia sú potrebné aj na to, aby mohli členské štáty
prijímať nové záväzky na rok 2014 pre opatrenia, ktoré sa vzťahujú na
plochu a zvieratá, a to aj v prípade vyčerpania zdrojov na aktuálne
obdobie. Na tieto nové záväzky, ako aj na príslušné existujúce záväzky sa
vzťahuje oprávnenie čerpať prostriedky z nových finančných
rámcov programov na rozvoj vidieka v rámci ďalšieho programového obdobia.
V prípade horizontálneho nariadenia sa
prechodné opatrenia obmedzujú na poľnohospodársky poradenský systém
(FAS), integrovaný administratívny a kontrolný systém (IACS) a
krížové plnenie, a to z dôvodu ich prepojenia s priamymi platbami.
Vzhľadom na tieto skutočnosti je
potrebné, aby Rada a Európsky parlament do konca roka prijali osobitné
prechodné pravidlá a v prípade potreby zmenili súčasné základné akty
týkajúce sa SPP.
2.           VÝSLEDKY KONZULTÁCIÍ SO ZAINTERESOVANÝMI
STRANAMI A POSÚDENIA VPLYVU
V súvislosti s prechodnými pravidlami neboli
konzultácie so zainteresovanými stranami ani hodnotenia vplyvu potrebné,
keďže tieto úpravy vychádzajú zo záverov medziinštitucionálnych diskusií o
viacročnom finančnom rámci a reforme SPP.
3.           PRÁVNE PRVKY NÁVRHU
V oblasti priamych platieb je vďaka prechodným
opatreniam v prípade žiadostí týkajúcich sa roku 2014 možné predĺžiť
platnosť hlavných prvkov existujúcich schém, akými sú režim jednotnej
platby (SPS), režim jednotnej platby na plochu (SAPS), viazané režimy, ale aj
schémy prideľované ako osobitná podpora podľa článku 68. Okrem
toho prechodné opatrenia zahŕňajú finančné dôsledky záverov
Európskej rady z 8. februára vrátane začiatku procesu externej
konvergencie - za predpokladu schválenia Európskym parlamentom. Zo zavedenia
prechodných opatrení vyplýva potreba príslušne upraviť niektoré termíny uvedené
v návrhu Komisie týkajúcom sa priamej podpory po roku 2013, aby sa
zabezpečila konzistentnosť s týmto návrhom nariadenia.
V prípade rozvoja vidieka bude potrebné
ustanoviť prechodné pravidlá na vymedzenie prenosu aktuálnych opatrení do
ďalšieho programového obdobia a ich financovanie z nového finančného
rámca. Tieto pravidlá okrem toho vymedzujú základné pravidlá a pravidlá
krížového plnenia, ktoré sa majú uplatňovať v roku 2014. V týchto
pravidlách sa okrem toho stanovujú aj prechodné ustanovenia pre Chorvátsko.
Prechodné opatrenia obsahujú aj ustanovenia
týkajúce sa možnosti členských štátov presúvať prostriedky medzi
piliermi. Tento mechanizmus flexibility je prvkom reformy SPP, o ktorom sa
rozhoduje bežným legislatívnym postupom. Stanovisko k tejto problematike prijal
Európsky parlament 13. marca 2013 a Rada pre poľnohospodárstvo 19. marca 2013.
Zatiaľ čo Rada pre poľnohospodárstvo prevzala závery Európskej
rady týkajúce sa viacročného finančného rámca, Európsky parlament
zvýšil percentuálnu úroveň navrhovanú Komisiou pre presun do druhého
piliera na 15 % a pre presun do prvého piliera na 10 %, pričom druhá
možnosť sa poskytne len tým členským štátom, ktoré dosiahli priemerné
platby menej ako 90 % priemeru EÚ. S cieľom zabezpečiť, aby
súčasným návrhom nebolo dotknuté záverečné rozhodnutie, ktoré prijme
zákonodarca v tejto konkrétnej veci, sa časti článku začlenené
do prechodných opatrení, ktoré sa líšia od článku 14 návrhu Komisie
týkajúceho sa priamej podpory po roku 2013, uvádzajú v hranatých zátvorkách.
4.           VPLYV NA ROZPOČET
Tento návrh nariadenia slúži len na
vykonávanie návrhov Komisie týkajúcich sa viacročného finančného
rámca a reformy SPP na rozpočtový rok 2015, pričom sa
zohľadňujú závery Európskej rady z 8. februára 2013. Obsahuje aj
externú konvergenciu priamych platieb, flexibilitu medzi piliermi SPP a mieru
spolufinancovania v oblasti rozvoja vidieka. Nové prvky vyplývajúce zo záverov
Európskej rady sa uvádzajú v hranatých zátvorkách, pretože sa očakáva
záverečná dohoda v oblasti viacročného finančného rámca.
Pokiaľ ide o priame platby, v porovnaní s
návrhom Komisie zodpovedajú závery Európskej rady z 8. februára 2013 zníženiu o
830 miliónov EUR (v súčasných cenách) v rozpočtovom roku 2015
(čo zodpovedá roku podávania žiadostí o priame platby 2014). Pri rozdelení
stropov priamych platieb medzi členské štáty sa zohľadňuje
externá konvergencia, pretože tá by sa mala začať rozpočtovým rokom
2015. V porovnaní s návrhom Komisie sa v záveroch Európskej rady upravuje
časový rámec konvergencie (6 rokov) a pridáva minimum 196 EUR/ha, ktoré sa
má dosiahnuť do rozpočtového roku 2020.
V porovnaní s návrhom Komisie sa podľa
záverov Európskej rady zvyšuje flexibilita medzi piliermi. Bude rozpočtovo
neutrálna, pretože prostriedky, o ktoré sa zníži jeden fond (EPZF alebo EPFRV),
budú v úplne rovnakej výške sprístupnené v inom fonde (EPZF alebo EPFRV).
Pokiaľ ide o rozvoj vidieka, v tomto
návrhu nariadenia sa zabezpečuje kontinuita množstva opatrení obsahujúcich
viacročné záväzky. Tieto ustanovenia nemajú žiadny finančný vplyv,
pretože prostriedky pridelené na rozvoj vidieka zostávajú nezmenené. Rozdelenie
platieb môže byť postupom času do istej miery odlišné, v tejto fáze
sa však nedá vyčísliť.
Podrobné informácie o vplyve návrhu na
finančné prostriedky sú uvedené vo finančnom výkaze pripojenom k návrhom.

2013/0117 (COD)
Návrh
NARIADENIE EURÓPSKEHO PARLAMENTU A RADY,
ktorým sa stanovujú niektoré prechodné
ustanovenia o podpore rozvoja vidieka z Európskeho poľnohospodárskeho
fondu pre rozvoj vidieka (EPFRV) a ktorým sa mení nariadenie (EÚ) č.  [RD],
pokiaľ ide o zdroje a ich rozdeľovanie na rok 2014, a ktorým sa
mení nariadenie Rady (ES) č. 73/2009, ako aj nariadenia (EÚ) č.
[DP], (EÚ) č.  [HZ] a (EÚ) č.  [sCMO], pokiaľ ide o ich
uplatňovanie v roku 2014
EURÓPSKY PARLAMENT A RADA
EURÓPSKEJ ÚNIE,
so zreteľom na Zmluvu
o fungovaní Európskej únie, a najmä na jej článok 43 ods. 2,
so zreteľom na návrh Európskej komisie,
po postúpení návrhu právneho predpisu národným
parlamentom,
so zreteľom na stanovisko Európskeho
hospodárskeho a sociálneho výboru[1],
so zreteľom na stanovisko Výboru regiónov[2],
konajúc v súlade riadnym legislatívnym
postupom,
keďže:
(1)       V nariadení Európskeho
parlamentu a Rady (EÚ) č. […] [RD] z… o podpore rozvoja vidieka
prostredníctvom Európskeho poľnohospodárskeho fondu pre rozvoj vidieka
(EPFRV)[3],
ktoré sa má uplatňovať od 1. januára 2014, sa stanovujú pravidlá
upravujúce podporu Únie v oblasti rozvoja vidieka. Týmto nariadením sa zrušuje
nariadenie Rady (ES) č. 1698/2005 z 20. septembra 2005 o podpore rozvoja
vidieka prostredníctvom Európskeho poľnohospodárskeho fondu pre rozvoj
vidieka (EPFRV)[4],
a to bez toho, aby bolo dotknuté ďalšie uplatňovanie nariadení,
ktorými sa dané nariadenie vykonáva , kým ich Komisia nezruší. S cieľom
uľahčiť prechod od existujúcich schém podpory podľa nariadenia
(ES) č. 1698/2005 na nový právny rámec, ktorý sa týka programového obdobia
začínajúceho 1. januárom 2014 (ďalej len „nové programové obdobie“),
je potrebné prijať prechodné opatrenia, aby sa zabránilo ťažkostiam alebo
oneskoreniam pri realizácii podpory rozvoja vidieka, ku ktorým môže dochádzať
v súvislosti s termínom prijatia nových programov na rozvoj vidieka. Z tohto
dôvodu je potrebné ustanoviť, aby členské štáty mohli naďalej v
rámci svojich programov na rozvoj vidieka existujúcich v roku 2014
prijímať právne záväzky týkajúce sa niektorých opatrení a aby boli vzniknuté
výdavky oprávnené na podporu v novom programovom období.
(2)       Vzhľadom na to, že pre
nadchádzajúce programové obdobie bola navrhnutá zásadná zmena metódy vymedzenia
oblastí so závažnými prírodnými prekážkami, je potrebné zabezpečiť,
aby sa na nové právne záväzky prijaté v roku 2014 nevzťahovala
povinnosť poľnohospodára pokračovať v
poľnohospodárskej činnosti v danej oblasti ďalších 5 rokov.
(3)       S cieľom
zabezpečiť právnu istotu v období prechodu je potrebné zabezpečiť,
aby sa mohli výdavky podľa nariadenia (ES) č. 1698/2005
vzťahujúce sa na opatrenia týkajúce sa príslušnej oblasti a zvierat
uhrádzať z príspevku z EPFRV v novom programovom období, v rámci ktorého
je ešte potrebné uhradiť ďalšie platby. V záujme riadneho
finančného hospodárenia a účinnej realizácie programu treba takéto
výdavky jednoznačne vymedziť v programoch na rozvoj vidieka, ako aj v
riadiacich a kontrolných systémoch členských štátov. S cieľom
zabrániť zbytočnej zložitosti finančného hospodárenia v rámci
programov na rozvoj vidieka v novom programovom období je potrebné, aby sa na
prechodné výdavky vzťahovali miery spolufinancovania nového programového obdobia.
(4)       Od 1.
januára 2014 sa má začať uplatňovať nariadenie
Európskeho parlamentu a Rady (EÚ) č. […] z…, ktorým sa stanovujú
pravidlá priamych platieb pre poľnohospodárov na základe podporných schém
v rámci spoločnej poľnohospodárskej politiky [DP][5], v
ktorom sa stanovujú nové podporné schémy. Tento dátum uplatňovania však
neumožní včasné zavedenie administratívnych a praktických ustanovení
potrebných na predkladanie žiadostí na rok 2014. Preto je uplatnenie nových
režimov priamych platieb potrebné o rok odložiť. Základom, podľa
ktorého sa bude v kalendárnom roku 2014 poľnohospodárom poskytovať
podpora príjmov, by malo preto naďalej zostať nariadenie Rady (ES)
č. 73/2009 z 19. januára 2009, ktorým sa ustanovujú spoločné pravidlá
režimov priamej podpory pre poľnohospodárov v rámci spoločnej
poľnohospodárskej politiky a ktorým sa ustanovujú niektoré režimy podpory
pre poľnohospodárov[6], s riadnym prihliadnutím na [nariadenie, ktorým sa stanovuje
viacročný finančný rámec][7].
(5)       Vzhľadom na to, že
nariadenie (ES) č. 73/2009 bude platiť aj v roku 2014, a s
cieľom zabezpečiť konzistentnosť pri vykonávaní ustanovení
o krížovom plnení a dodržiavanie noriem požadovaných v niektorých opatreniach
je potrebné zabezpečiť, aby sa príslušné ustanovenia uplatňované
v programovom období v rokoch 2007 až 2013 uplatňovali naďalej až do
začiatku platnosti nového legislatívneho rámca. Z rovnakých dôvodov je
potrebné zabezpečiť, aby sa naďalej uplatňovali ustanovenia
týkajúce sa doplnkových vnútroštátnych priamych platieb pre Chorvátsko, ktoré
platia v roku 2013.
(6)       Podľa článku 76 nariadenia Európskeho parlamentu a Rady (EÚ)
č. […][HZ][8]
budú môcť členské štáty vyplácať preddavky na priame platby. Na
základe nariadenia (ES) č. 73/2009 musí takúto možnosť schváliť
Komisia. Zo skúsenosti s realizáciou režimov priamej podpory vyplýva, že
je vhodné umožniť poľnohospodárom prijímanie preddavkových
platieb. Pokiaľ ide o žiadosti z roku 2014, tieto preddavky je potrebné
obmedziť na maximálne 50 % schém podpory uvedených v prílohe I k
nariadeniu (ES) č. 73/2009 a na maximálne 80 % platieb na hovädzie a
teľacie mäso.
(7)       S cieľom
dodržať [nariadenie, ktorým sa stanovuje
viacročný finančný rámec] a najmä vyrovnanie sumy dostupnej
na pridelenie priamej podpory poľnohospodárom, ako aj mechanizmus externej
konvergencie, je potrebné upraviť vnútroštátne stropy stanovené na rok 2014
v prílohe VIII k nariadeniu (ES) č. 73/2009. Úprava vnútroštátnych stropov
bude mať nevyhnutne vplyv na sumy, ktoré môžu jednotliví
poľnohospodári v roku 2014 dostať vo forme priamych platieb. Preto je
potrebné stanoviť spôsob, akým táto úprava ovplyvní hodnotu platobných
nárokov, a úroveň iných priamych platieb.
(8)       Skúsenosti získané z finančného plnenia nariadenia (ES) č. 73/2009
ukazujú, že bolo potrebné objasniť niektoré ustanovenia, a to najmä tie,
ktoré sa týkali prvkov, na ktoré sa vzťahovali údaje stanovené v prílohe
VIII k danému nariadeniu, ako aj prepojenie na možnosť, ktorú mali
členské štáty k dispozícii, a ktorá spočívala vo využívaní prostriedkov
nevyužitých v rámci režimu jednotnej platby na financovanie osobitnej podpory. Potreba
úpravy článku 40 nariadenia (ES) č. 73/2009 v záujme jasného
vymedzenia, ako budú musieť členské štáty zohľadňovať
odchýlky vo vnútroštátnych stropoch, je príležitosťou na objasnenie znenia
príslušných ustanovení.
(9)       Na základe naradenia (ES) č. 73/2009 mali členské
štáty možnosť rozhodnúť o použití určitého percenta svojich
vnútroštátnych stropov na osobitnú podporu pre svojich poľnohospodárov,
ako aj možnosť preskúmať predchádzajúce rozhodnutie a rozhodnúť
sa upraviť alebo ukončiť takúto podporu. Je vhodné umožniť
dodatočné preskúmanie takýchto rozhodnutí s účinkom od kalendárneho
roka 2014. Zároveň je potrebné na ďalší jeden rok predĺžiť
platnosť osobitných podmienok, ktorých platnosť má uplynúť v
roku 2013, a za ktorých sa v niektorých členských štátoch vypláca podpora
podľa článku 69 ods. 5 nariadenia (ES) č. 73/2009, aby sa
zabránilo narušeniu úrovne podpory.
(10)     Režim jednotnej platby na plochu stanovený v nariadení (ES) č. 73/2009
má prechodný charakter a mal platiť do 31. decembra 2013.
Keďže nový základný režim platieb nahradí režim jednotnej platby až od 1.
januára 2015, platnosť režimu jednotnej platby na plochu je potrebné
predĺžiť aj na rok 2014, aby členské štáty nemuseli žiadať
o režim jednotnej platby len na jeden rok.
(11)     S cieľom umožniť
členským štátom riešiť potreby ich poľnohospodárskych sektorov
alebo flexibilnejšie posilniť politiku na rozvoj vidieka je potrebné
poskytnúť im možnosť presunúť prostriedky zo svojich stropov pre
priame platby do svojej podpory vyčlenenej na rozvoj vidieka a z podpory
vyčlenenej na rozvoj vidieka do ich stropov pre priame platby.
Zároveň by sa členským štátom, v ktorých úroveň priamej
platby zostáva nižšia ako 90 % priemernej úrovne podpory v Únii, mala
dať možnosť presunúť finančné prostriedky z ich podpory
vyčlenenej na rozvoj vidieka do ich stropu pre priame platby. Takáto
voľba by sa mala v rámci určitých obmedzení vykonať jedenkrát a
na celé obdobie rozpočtových rokov 2015 až 2020.
(12)     Podľa článku 22
smernice Európskeho parlamentu a Rady 2000/60/ES z 23. októbra 2000,
ktorou sa stanovuje rámec pôsobnosti pre opatrenia spoločenstva v oblasti
vodného hospodárstva[9],
sa od 22. decembra 2013 zrušuje smernica Rady 80/68/EHS zo 17. decembra 1979 o
ochrane podzemných vôd pred znečistením niektorými nebezpečnými
látkami[10].
S cieľom dodržať pravidlá krížového plnenia týkajúce sa ochrany
podzemných vôd je potrebné upraviť rozsah krížového plnenia a
vymedziť normu dobrého poľnohospodárskeho a environmentálneho stavu,
ktorá bude obsahovať požiadavky článkov 4 a 5 smernice 80/68/EHS.
(13)     V nariadení Európskeho
parlamentu a Rady (EÚ) č. […][sCMO][11]
sa umožňuje začlenenie podpory chovu priadky morušovej do režimu
priamej podpory, a tým jej odstránenie z nariadenia (EÚ) č. […][sCMO].
Vzhľadom na oneskorené uplatňovanie nového režimu priamej podpory je
vhodné ešte jeden rok poskytovať pomoc v sektore chovu priadky morušovej.
(14)     Od 1. januára 2015 sa majú
okrem toho uplatňovať ustanovenia o poľnohospodárskom
poradenskom systéme, integrovanom administratívnom a kontrolnom systéme a
krížovom plnení stanovené v hlave III, kapitole II hlavy V a hlavy VI, v tomto
poradí, nariadenia Európskeho parlamentu a Rady (EÚ) č. […][HZ] o
financovaní, riadení a monitorovaní spoločnej poľnohospodárskej
politiky[12].
(15)     Po vložení článku 136a do
nariadenia (ES) č. 73/2009 a nahradení článku 14 nariadenia (EÚ)
č. [DP], ktoré sa uplatňuje od 1. januára 2015, je potrebné
zmeniť odkazy na článok 14 nariadenia (EÚ) č. [DP] v nariadení
(EÚ) č. […] [RD].
(16)     Nariadenia (ES) č. 73/2009,
(EÚ) č. […][DP], (EÚ) č. […][HZ], (EÚ) č. […][sCMO] a (EÚ)
č. […] [RD] je preto potrebné zodpovedajúcim spôsobom zmeniť.
(17)     Toto nariadenie sa
uplatňuje od 1. januára 2014. S cieľom zabrániť prekrývaniu
pravidiel flexibility medzi piliermi stanovenými v nariadení (ES) č. 73/2009
a nariadení (EÚ) č. [DP] zmenenom týmto nariadením je potrebné
zabezpečiť, aby sa táto konkrétna zmena nariadenia (ES) č. 73/2009
uplatňovala odo dňa nadobudnutia účinnosti tohto nariadenia a
aby sa zmeny nariadenia (EÚ) č. [DP] vrátane časového odkladu jeho
uplatňovania od 1. januára 2015 uplatňovali odo dňa nadobudnutia
účinnosti nariadenia (EÚ) č. [DP]. Okrem toho od 22. decembra 2013
začne platiť zmena príloh II a III k nariadeniu (ES) č. 73/2009,
PRIJALI TOTO NARIADENIE:
KAPITOLA 1
Prechodné ustanovenia týkajúce sa podpory
rozvoja vidieka
Článok 1
Právne záväzky v zmysle nariadenia (ES) č. 1698/2005 v roku 2014
1.           Odchylne od článku 94
nariadenia (EÚ) č. […] [RD] môžu členské štáty v prípade opatrení
podľa článku 36 písm. a) bodu i) až v) a písm. b) bodu iv) a v)
nariadenia (ES) č. 1698/2005 naďalej prijímať nové právne
záväzky pre príjemcov pomoci v roku 2014 podľa programov na rozvoj vidieka
prijatých na základe nariadenia (ES) č. 1698/2005 aj po vyčerpaní
finančných prostriedkov z programového obdobia rokov 2007 až 2013, kým sa
neprijme príslušný program rozvoja pomoci na programové obdobie rokov 2014 až 2020.
Výdavky, ktoré vznikli na základe týchto záväzkov, sú oprávnené v súlade s
článkom 3 tohto nariadenia.
2.           Podmienka druhej zarážky článku
14 ods. 2 nariadenia Rady (ES) č. 1257/1999[13] sa nevzťahuje na nové
právne záväzky prijaté v roku 2014 členskými štátmi podľa článku
36 písm. a) bodu i) a ii) nariadenia (ES) č. 1698/2005.
Článok 2
Pokračovanie uplatňovania článkov 50a a 51 nariadenia (ES)
č. 1698/2005
Odchylne od znenia článku 94 nariadenia
(EÚ) č. […] [RD] sa budú články 50a a 51 nariadenia (ES) č. 1698/2005
naďalej uplatňovať do 31. decembra 2014 na činnosti vybraté
v rámci programov na rozvoj vidieka v programovom období rokov 2014 až 2020
podľa článku 22 ods. 1 písm. a) a b) nariadenia (EÚ) č. […]
[RD], pokiaľ ide o ročnú prémiu, a článkov 29 až 32, 34 a 35 daného
nariadenia.
Článok 3
Oprávnenosť určitých druhov výdavkov
1.           Odchylne od článku 7 ods. 1
nariadenia (EÚ) č. […] [RD] sa budú môcť výdavky súvisiace s právnymi
záväzkami pre príjemcov prijatými v rámci opatrení článku 36 písm. a) body
i) až v) a písm. b) body iv) a v) nariadenia (ES) č. 1698/2005 a
článku 36 písm. b) body i) a iii) daného nariadenia v súvislosti s
ročnou prémiou uhrádzať z príspevkov EPFRV na programové obdobie
rokov 2014 až 2020 v týchto prípadoch:
a)      v prípade platieb, ktoré sa majú
realizovať v čase od 1. januára 2014 do 31. decembra 2015, ak sa už
vyčerpali finančné prostriedky pridelené na dané opatrenie z
príslušného programu prijatého podľa nariadenia (ES) č. 1698/2005 a
b)      v prípade platieb, ktoré sa majú
realizovať po 31. decembri 2015.
2.           Výdavky uvedené v odseku 1 sú
oprávnené na príspevok z EPFRV v programovom období rokov 2014 až 2020 na
základe týchto podmienok:
a)      tieto výdavky sú stanovené v príslušnom
programe rozvoja vidieka v programovom období rokov 2014 až 2020,
b)      uplatňuje sa miera príspevku EPFRV
príslušného opatrenia podľa nariadenia (EÚ) č. […] [RD], ako sa stanovuje
v prílohe I k tomuto nariadeniu,
c)      členské štáty prostredníctvom
svojich systémov riadenia a kontroly jasne vymedzia relevantné činnosti
vykonávané v prechodnom období.
Článok 4
Uplatňovanie niektorých ustanovení nariadenia (ES) č. 73/2009 v roku 2014
1.           Pre rok 2014 je potrebné odkaz na
kapitolu I hlavy VI nariadenia (EÚ) č. [HZ] v článkoch 29, 30, 31 a 34
nariadenia (EÚ) č. […] [RD] chápať ako odkaz na články 5 a 6
nariadenia (ES) č. 73/2009 a prílohy II a III k danému nariadeniu.
2.           Pre rok 2014 je potrebné odkaz v
článku 40a ods. 1 nariadenia (EÚ) č. […] [RD] na článok 17a
nariadenia (EÚ) č. [DP] chápať ako odkaz na článok 132
nariadenia (ES) č. 73/2009. Pre ten istý rok je potrebné odkaz v
článku 40a ods. 2 písm. a) nariadenia (EÚ) č. […] [RD] na článok
16a nariadenia (EÚ) č. [DP] chápať ako odkaz na článok 121
nariadenia (ES) č. 73/2009.
KAPITOLA 2
Zmeny
Článok 5
Zmeny nariadenia (ES) č. 73/2009
1.           Nariadenie (ES) č. 73/2009
sa mení takto:
(1)     V článku 29 sa dopĺňa
tento odsek:
„5.     Odchylne od odseku 2 môžu členské
štáty od 16. októbra 2014 vyplácať poľnohospodárom preddavky vo výške
až 50 % priamych platieb v rámci režimov podpory uvedených v prílohe I v
prípade žiadostí podaných v roku 2014.
Pokiaľ ide o platby na hovädzie a
teľacie mäso uvedené v oddiele 11 kapitoly 1 hlavy IV, členské štáty
môžu zvýšiť sumu uvedenú v prvom pododseku až na 80 %.“
(2)     Článok 40 sa nahrádza takto:
„Článok
40
Vnútroštátne stropy
1.       Pre každý členský štát a na každý
rok je celková hodnota všetkých pridelených platobných nárokov, národnej
rezervy uvedenej v článku 41 a stropov stanovených v súlade s
článkami 51 ods. 2 a 69 ods. 3 rovnaká ako príslušný vnútroštátny strop
stanovený v prílohe VIII.
2.       Členský štát v prípade potreby
hodnotu všetkých platobných nárokov a/alebo výšku národnej rezervy uvedenú v
článku 41 lineárne zníži/zvýši, aby zabezpečil dodržanie stropu
stanoveného v prílohe VIII.
3.       Bez toho, aby bol dotknutý článok 25
nariadenia Európskeho parlamentu a Rady* (EÚ) č. [HZ], nesmú sumy priamych
platieb, ktoré sa môžu poskytnúť v členskom štáte za kalendárny
rok 2014 podľa článkov 34, 52, 53 a 68 tohto nariadenia a na pomoc
chovateľom priadky morušovej podľa článku 111 nariadenia (ES)
č. 1234/2007, prekročiť stropy na daný rok stanovené v prílohe
VIII k tomuto nariadeniu. V prípade potreby členské štáty
lineárne znížia sumy priamych platieb za kalendárny rok 2014 s cieľom
dodržať stropy stanovené v prílohe VIII.
*           Ú. v. EÚ L …., …, s.“
(3)     V článku 51 ods. 2 sa
dopĺňa tento pododsek:
„Na rok 2014 budú stropy pre
priame platby uvedené v článkoch 52 a 53 rovnaké ako stropy stanovené na
rok 2013, pričom sa vynásobia koeficientom vypočítaným pre každý
príslušný členský štát vydelením vnútroštátneho stropu na rok 2014
stanoveného v prílohe VIII vnútroštátnym stropom na rok 2013. Toto vynásobenie
sa vzťahuje len na členské štáty, v ktorých je vnútroštátny strop
stanovený v prílohe VIII na rok 2014 nižší než vnútroštátny strop na rok 2013.“
(4)     V článku 68 ods. 8 sa úvodná
veta nahrádza takto:
„8.     Členské štáty, ktoré prijali rozhodnutie
uvedené v článku 69 ods. 1, ho do ...[14] môžu preskúmať a rozhodnúť sa, že s účinnosťou od
roku 2014:“
(5)     Článok 69 sa mení takto:
a)       Odsek 1 sa nahrádza takto:
„1.     Členské štáty sa môžu do 1. augusta 2009,
1. augusta 2010, 1. augusta 2011, 1. septembra 2012 alebo do […[15]] rozhodnúť, že od roku nasledujúceho po roku prijatia tohto
rozhodnutia alebo v prípade rozhodnutia prijatého
do [...] od roku 2014 budú využívať až 10 %
svojich vnútroštátnych stropov uvedených v článku 40, alebo v prípade
Malty sumu vo výške 2 000 000 EUR na osobitnú podporu stanovenú v
článku 68 ods. 1.“
b)      Druhý pododsek odseku 3 sa nahrádza takto:
„Výlučne na
účely zabezpečenia dodržiavania vnútroštátnych stropov stanovených v
článku 40 ods. 2 a na účely výpočtu podľa článku 41
ods. 1 sa sumy použité na podporu uvedenú v článku 68 ods. 1 písm. c) odčítajú
od vnútroštátneho stropu uvedeného v článku 40 ods. 1. Vypočítavajú
sa ako pridelené platobné nároky.“
c)       V prvej vete odseku 5 sa rok „2013“ nahrádza
rokom „2014“.
d)      Druhý pododsek odseku 6 sa nahrádza takto:
„Výlučne na
účely zabezpečenia dodržiavania vnútroštátnych stropov stanovených v
článku 40 ods. 2 a na účely výpočtu podľa článku 41
ods. 1 sa v prípade, že členský štát využíva možnosť ustanovenú v
písmene a) prvého pododseku tohto odseku, dotknutá suma nepovažuje za
časť stropu stanoveného podľa odseku 3 tohto článku.“
(6)     Článok 90 ods. 3 sa nahrádza takto:
„3.     Výška pomoci na hektár, na ktorý možno
poskytnúť podporu, sa stanoví vynásobením výnosov stanovených v odseku 2
týmito referenčnými sumami:
Bulharsko: [520,20] EUR,
Grécko: [234,18] EUR,
Španielsko: [362,15] EUR,
Portugalsko: [228,00] EUR.“
(7)     Článok 122 ods. 3 sa nahrádza takto:
„3.     Jednotná platba na plochu sa
umožňuje do 31. decembra 2014.“
(8)     Článok 131 ods. 1 sa nahrádza takto:
„1.     Nové členské štáty, ktoré uplatňujú režim jednotnej
platby na plochu, sa môžu do 1. augusta 2009, 1. augusta 2010, 1. augusta 2011,
1. septembra 2012 alebo do […[16]] rozhodnúť, že od roku nasledujúceho po roku, v ktorom prijali
toto rozhodnutie, alebo v prípade rozhodnutia
prijatého do […[17]]
od roku 2014 budú využívať až 10 % svojich vnútroštátnych
stropov uvedených v článku 40 na poskytovanie podpory
poľnohospodárom, ako sa stanovuje v článku 68 ods. 1 a v súlade s
hlavou III kapitolou 5 podľa toho, ako sa na ne vzťahuje.“
(9)     Do hlavy VI sa vkladá tento článok 136:
„Článok
136a
Pružnosť medzi piliermi
"1.     Do ...[18] sa môžu členské štáty
rozhodnúť, či ako dodatočnú podporu opatrení v rámci programovania
rozvoja vidieka financovaného v rámci EPFRV v zmysle nariadenia Európskeho
parlamentu a Rady* (EÚ) č. […] [RD] sprístupnia až [15] % zo svojich ročných
vnútroštátnych stropov na kalendárne roky 2014 až 2019, ako sa stanovuje v
prílohe VIII k tomu nariadeniu na rok 2014 a v prílohe II k nariadeniu
Európskeho parlamentu a Rady** (EÚ) č. [DP] na roky 2015 až 2019. V
dôsledku toho už nebude k dispozícii zodpovedajúca suma na poskytnutie priamych
platieb.
Rozhodnutie uvedené v prvom pododseku sa oznámi
Komisii do dátumu uvedeného v danom pododseku.
Percento oznámené v súlade s druhým pododsekom je
rovnaké pre roky uvedené v prvom pododseku.
2.       [Členské štáty] nevyužívajúce
možnosť podľa odseku 1 [sa môžu do ...[19] rozhodnúť, že ako priame
platby podľa tohto nariadenia a nariadenia (EÚ) č. [DP] sprístupnia
až [15] % sumy vyčlenenej na podporu opatrení v rámci programovania rozvoja
vidieka financovaného z EPFRV v období rokov 2015 až 2020, ako sa uvádza v
nariadení (EÚ) č. [...] [RD]]. Bulharsko, Estónsko, Fínsko, Lotyšsko,
Litva, Poľsko, Portugalsko, Rumunsko, Slovensko, Spojené kráľovstvo, Španielsko
a Švédsko môžu rozhodnúť, že ako priame platby sprístupnia
[dodatočných] [10] % sumy vyčlenenej v rámci rozvoja vidieka.
V dôsledku toho už nebude k dispozícii zodpovedajúca suma na podporné
opatrenia v rámci programovania rozvoja vidieka.
Rozhodnutie uvedené v prvom pododseku sa oznámi
Komisii do dátumu uvedeného v danom pododseku.
Percento oznámené v súlade s druhým
pododsekom je rovnaké pre roky uvedené prvom pododseku odseku 1.
3.       S cieľom zohľadniť
rozhodnutia oznámené členskými štátmi podľa odsekov 1 a 2 je Komisia oprávnená prijímať delegované akty v
súlade s článkom 141 pri preskúmaní stropov stanovených v prílohe
VIII.
*           Ú. v. EÚ L …, …, s.
**         Ú. v. EÚ L …, …, s.“
(10)   Článok 141a sa nahrádza takto:
„Článok 141a
Výkon delegovanej právomoci
1.       Právomoc prijímať delegované akty
sa Komisii udeľuje za podmienok stanovených v tomto článku.
2.       Právomoc prijímať delegované akty podľa
článku 11a sa Komisii udeľuje na obdobie od 1. septembra 2012 do 31.
decembra 2014. Právomoc prijímať delegované akty uvedené v článku 136a
ods. 3 sa Komisii udeľuje na obdobie od […[20]] do 31. decembra 2014.
3.       Európsky parlament alebo Rada môžu
kedykoľvek odvolať delegovanie právomoci uvedené v článkoch 11a
a 136a ods. 3. Rozhodnutím o odvolaní sa ukončuje delegovanie
právomoci v ňom uvedenej. Predmetné rozhodnutie nadobudne
účinnosť dňom nasledujúcim po jeho uverejnení v Úradnom
vestníku Európskej únie alebo k neskoršiemu dátumu, ktorý sa v ňom
uvádza. Nie je ním dotknutá platnosť delegovaných aktov, ktoré už
nadobudli účinnosť.
4.       Komisia oznamuje delegovaný akt súčasne
Európskemu parlamentu a Rade, a to hneď po jeho prijatí.
5.       Delegovaný akt prijatý podľa
článku 11a a článku 136a ods. 3 nadobudne účinnosť, len ak
Európsky parlament alebo Rada voči nemu nevzniesli námietku v lehote
dvoch mesiacov odo dňa oznámenia uvedeného aktu Európskemu parlamentu
alebo Rade, alebo ak pred uplynutím uvedenej lehoty Európsky parlament, ako aj Rada
informovali Komisiu o svojom rozhodnutí nevzniesť námietku. Na podnet
Európskeho parlamentu alebo Rady sa táto lehota predĺži o dva
mesiace.“
(11)   Prílohy II, III a VIII sa menia v súlade s
prílohou II k tomuto nariadeniu.
Článok 6
Zmeny nariadenia (EÚ) č. […][DP]
Nariadenie
(EÚ) č. […] [DP] sa mení takto:
(1)          Článok 6 ods. 2 sa nahrádza
takto:
„2.     S cieľom zohľadniť
vývoj v súvislosti s maximálnymi celkovými sumami priamych platieb, ktoré je
možné prideliť, vrátane súm vyplývajúcich z rozhodnutí prijatých
členskými štátmi v súlade s článkom 136a nariadenia (ES) č. 73/2009
a článkom 14 tohto nariadenia, ako aj súm vyplývajúcich z
uplatňovania druhého odseku článku 17b tohto nariadenia, je Komisia
oprávnená prijímať delegované akty v súlade s článkom 55 tohto
nariadenia na účely preskúmania vnútroštátnych stropov stanovených v
prílohe II k tomuto nariadeniu.“
(2)          Článok 14 sa nahrádza takto:
„Článok
14
Pružnosť medzi piliermi
"1.     Do ...[21] sa môžu členské štáty
rozhodnúť, či ako dodatočnú podporu opatrení v rámci
programovania rozvoja vidieka financovaného v rámci EPFRV v zmysle nariadenia
Európskeho parlamentu a Rady* (EÚ) č. […] [RD] sprístupnia až [15] % zo
svojich ročných vnútroštátnych stropov na kalendárne roky 2014 až 2019,
ako sa stanovuje v prílohe VIII k nariadeniu (ES) č. 73/2009 na rok 2014 a
v prílohe II k tomuto nariadeniu na roky 2015 až 2019. V dôsledku toho už
nebude k dispozícii zodpovedajúca suma na poskytnutie priamych platieb
Rozhodnutie uvedené v prvom pododseku sa oznámi
Komisii do dátumu uvedeného v tomto pododseku.
Percento oznámené v súlade s druhým pododsekom je
rovnaké pre roky uvedené v prvom pododseku.
2.      [Členské štáty] nevyužívajúce
možnosť podľa odseku 1 [sa môžu do ...[22] rozhodnúť, že ako priame
platby podľa nariadenia (ES) č. 73/2009 a tohto nariadenia
sprístupnia až [15] % sumy vyčlenenej na podporu opatrení v rámci
programovania rozvoja vidieka financovaného z EPFRV v období rokov 2015 až 2020,
ako sa uvádza v nariadení (EÚ) č. [...] [RD]]. Bulharsko, Estónsko,
Fínsko, Lotyšsko, Litva, Poľsko, Portugalsko, Rumunsko, Slovensko, Spojené
kráľovstvo, Španielsko a Švédsko sa môžu rozhodnúť, že ako priame
platby sprístupnia [dodatočných] [10] % sumy vyčlenenej v rámci
rozvoja vidieka. V dôsledku toho už nebude k dispozícii zodpovedajúca
suma na podporné opatrenia v rámci programovania rozvoja vidieka.
Rozhodnutie uvedené v prvom pododseku sa oznámi
Komisii do dátumu uvedeného v danom pododseku.
Percento oznámené v súlade s druhým
pododsekom je rovnaké pre roky uvedené prvom pododseku odseku 1.“
(3)          V článku 57 ods. 2 sa za prvý
pododsek vkladá tento pododsek:
„Naďalej sa však uplatňuje v súvislosti
so žiadosťami o podporu týkajúcimi sa rokov podávania žiadostí
začínajúcich pred 1. januárom 2015.“
(4)          V článku 59 sa druhý a tretí
odsek nahrádzajú takto:
„Uplatňuje sa od 1. januára 2015.
Články 20 ods. 5, 22 ods. 6, 35 ods. 1, 37
ods. 1 a článok 39 sa však uplatňujú odo dňa nadobudnutia
účinnosti tohto nariadenia.“
Článok 7
Zmena nariadenia (EÚ) č. […] [HZ]
Článok 115 nariadenia (EÚ)
č. […][HZ] sa nahrádza takto:
„Článok
115
Nadobudnutie účinnosti a uplatňovanie
Toto nariadenie nadobúda účinnosť
siedmym dňom po jeho uverejnení v Úradnom vestníku Európskej únie.
Uplatňuje sa od 1. januára 2014 okrem
týchto prípadov:
(a)
Články 7, 8 a 9 sa uplatňujú od 16.
októbra 2013.
(b)
Články 18, 42, 43 a 45 sa uplatňujú od 16.
októbra 2013, pokiaľ ide o výdavky vzniknuté od 16. októbra 2013.
(c)
Hlava III, kapitola II hlavy V a hlava VI sa
uplatňujú od 1. januára 2015.“
Článok 8
Zmena nariadenia (EÚ) č. […][sCMO]
V článku 163 ods. 1 nariadenia (EÚ)
č. […][sCMO] sa dopĺňa toto písmeno:
„h)          článok 111 [článok 155
nariadenia (EÚ) č. KOM(2010) 799] do 31. marca 2015.“
Článok 9
Zmena nariadenia (EÚ) č. […] [RD]
V článku 64 nariadenia (EÚ)
č. […] [RD] sa odseky 4 a 5 nahrádzajú takto:
„4.          Komisia vykonávacím aktom stanoví
ročné rozčlenenie súm uvedených v odseku 1 podľa členských
štátov po odčítaní sumy uvedenej v odseku 2, pričom zohľadní
presuny finančných prostriedkov uvedených v článku 136a ods. 2
nariadenia Rady (ES) č. 73/2009*.
Pri stanovení ročného rozčlenenia
Komisia zohľadňuje:
a)      objektívne kritériá spojené s cieľmi
uvedenými v článku 4 a
b)      predchádzajúce plnenie.
5.           Okrem súm uvedených v odseku 4
obsahuje vykonávací akt uvedený v tom istom odseku aj finančné
prostriedky presunuté do EPFRV v rámci uplatňovania článku 136a
ods. 1 nariadenia (ES) č. 73/2009 a článku 7 ods. 2 nariadenia
(EÚ) č. [DP] a finančné prostriedky presunuté do EPFRV
v rámci uplatňovania článkov 10b a 136 nariadenia (ES)
č. 73/2009 za kalendárny rok 2013.
_______
* Ú. v. EÚ L 30, 31.1.2009, s. 16.“
KAPITOLA 3
Záverečné ustanovenia
Článok 10
Nadobudnutie účinnosti a uplatňovanie
Toto nariadenie nadobúda účinnosť
siedmym dňom po jeho uverejnení v Úradnom vestníku Európskej únie.
Uplatňuje sa od 1. januára 2014.
Ale:
–
body (9) a (10) článku 5 sa uplatňujú odo
dňa nadobudnutia účinnosti tohto nariadenia;
–
bod (11) článku 5 tohto nariadenia týkajúci sa
príloh II a III k nariadeniu (ES) č. 73/2009 sa uplatňuje od 22.
decembra 2013; a
–
článok 6 tohto nariadenia sa uplatňuje odo
dňa nadobudnutia účinnosti nariadenia (EÚ) č. […] [DP].
Toto nariadenie je záväzné
v celom rozsahu a priamo uplatniteľné vo všetkých členských
štátoch.
V Bruseli
za Európsky parlament                                  za
Radu
predseda                                                        predseda
PRÍLOHA I
Zhoda článkov o opatreniach týkajúcich sa príslušnej oblasti a zvierat v
rámci programových období rokov 2007 až 2013 a 2014 až 2020
 Nariadenie (ES) č. 1698/2005 || Nariadenie (EÚ) č. […] [RD]
 Článok 36 písm. a) body i) a ii) Platby za znevýhodnené prírodné podmienky pre poľnohospodárov v horských oblastiach a platby pre poľnohospodárov v oblastiach so znevýhodnenými prírodnými podmienkami, okrem horských oblastí || Článok 32 Platby pre oblasti s prírodnými alebo inými osobitnými obmedzeniami
 Článok 36 písm. a) bod iii) Platby v rámci sústavy Natura 2000 a platby súvisiace so smernicou 2000/60/ES || Článok 31 Platby týkajúce sa sústavy Natura 2000 a rámcovej smernice o vode
 Článok 36 písm. a) bod iv) Agro-environmentálne platby || Článok 29 Agro-environmentálne operácie súvisiace s klímou
 Článok 36 bod v) Platby za životné podmienky zvierat || Článok 34 Dobré životné podmienky zvierat
 Článok 36 písm. b) body i) a iii) Prvé zalesnenie poľnohospodárskej pôdy a prvé zalesnenie nepoľnohospodárskej pôdy || Článok 22 ods. 1 písm. a) Zalesňovanie a vytváranie zalesnených oblastí
 Článok 36 písm. b) bod iv) Platby v rámci sústavy Natura 2000 || Článok 31 Platby týkajúce sa sústavy Natura 2000 a rámcovej smernice o vode
 Článok 36 písm. b) bod v) Lesnícko-environmentálne platby || Článok 35 Lesnícko-environmentálne a klimatické služby a ochrana lesov
PRÍLOHA II
Prílohy II, III a VIII k nariadeniu (ES)
č. 73/2009 sa menia a dopĺňajú takto:
(1)          V prílohe II
sa bod A. „Životné prostredie“ nahrádza takto:
 „1 || Smernica Rady 79/409/EHS z 2. apríla 1979 o ochrane voľne žijúceho vtáctva (Ú. v. ES L 103, 25.4.1979, s. 1) || Článok 3 ods. 1, článok 3 ods. 2 písm. b), článok 4 ods. 1, 2 a 4 a článok 5 písm. a), b) a d)
 2 || Smernica Rady 86/278/EHS z 12. júna 1986 o ochrane životného prostredia, a najmä pôdy pri použití splaškových kalov v poľnohospodárstve (Ú. v. ES L 181, 4.7.1986, s. 6) || Článok 3
 3 || Smernica Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov (Ú. v. ES L 375, 31.12.1991, s. 1) || Články 4 a 5
 4 || Smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992, s. 7) || Článok 6 a článok 13 ods. 1 písm. a)“
(2)          Príloha III
sa mení a dopĺňa takto:
a)      Časť „Ochrana vody a
hospodárenie s vodou“ sa nahrádza takto:
 „Ochrana vody a hospodárenie s vodou: Chrániť vodu pred znečistením a odtokom a regulovať používanie vody || - Vytvorenie nárazníkových zón pozdĺž vodných tokov (1) ||
 - Ak používanie vody na zavlažovanie podlieha udeleniu povolenia, dodržiavanie schvaľovacích postupov ||
 Opatrenia stanovené v dodatku   ||
(1)         Poznámka:
Nárazníkové zóny na účely požiadaviek dobrého poľnohospodárskeho a
environmentálneho stavu musia spĺňať v rámci ohrozených pásiem
určených podľa článku 3 ods. 2 smernice 91/676/EHS aj mimo nich
aspoň požiadavky súvisiace s podmienkami aplikácie hnojív na pôdu v
blízkosti vodných tokov uvedenými v bode A4 prílohy II k smernici 91/676/EHS,
ktoré sa majú uplatňovať v súlade s akčnými programami
členských štátov vytvorenými podľa článku 5 ods. 4 smernice 91/676/EHS.“
b)      Dopĺňa sa tento dodatok:
„DODATOK
A.      Opatrenia týkajúce sa zoznamu I
Členské štáty:
–
zakážu akékoľvek priame vypúšťanie látok
uvedených v zozname I,
–
vopred podrobia preskúmaniu všetky prípady
likvidácie týchto látok alebo ich umiestňovania na skládky na účel
likvidácie, čo by mohlo viesť k nepriamemu vypúšťaniu. Na
základe takéhoto preskúmania členské štáty podobné aktivity zakážu alebo
ich povolia za podmienky, že sa dodržia všetky potrebné technické požiadavky na
zabránenie takéhoto vypúšťania;
–
prijmú všetky potrebné opatrenia na zabránenie
akéhokoľvek nepriameho vypúšťania látok uvedených v zozname I
spôsobeného aktivitami na povrchu zeme alebo v zemi inými ako tými, ktoré sú
spomínané v druhej zarážke.
Ak sa však na základe predchádzajúceho prieskumu
zistí, že podzemné vody, o ktorých sa predpokladá, že sa do nich vypúšťajú
látky uvedené v zozname I, sú trvale nevhodné na iné spôsoby použitia, hlavne
na použitie pre domácnosti a na poľnohospodárske účely, členské
štáty môžu povoliť vypúšťanie týchto látok za predpokladu, že ich
prítomnosť nebude prekážkou pri využívaní pôdnych zdrojov.
Uvedené povolenia môžu byť udelené len v
prípade, že sa prijali všetky technické opatrenia na zabezpečenie toho,
aby sa vyššie uvedené látky nedostali do iných vodných systémov alebo aby
nepoškodili iné ekosystémy.
Členské štáty môžu po vykonaní
predchádzajúceho prieskumu povoliť vypúšťanie v dôsledku opätovného
prenikania vôd na geotermálne účely, vôd odčerpávaných z baní a
kameňolomov alebo vôd odčerpávaných pri inžinierskych prácach do
rovnakého hydrologického kolektora (akviferu).
B.      Opatrenia týkajúce sa zoznamu II
Členské štáty podrobia predchádzajúcemu
prieskumu:
–
všetky prípady priameho vypúšťania látok
uvedených v zozname II, aby tak obmedzili takéto vypúšťanie,
–
likvidáciu týchto látok alebo ich
umiestňovanie na skládky s cieľom ich likvidácie, čo môže
viesť k nepriamemu vypúšťaniu.
Na základe tohto prieskumu môžu členské štáty
udeliť povolenie za predpokladu, že sa dodržiavajú všetky technické
požiadavky na zabránenie znečistenia podzemných vôd týmito látkami.
Okrem toho členské štáty prijmú vhodné
opatrenia, ktoré považujú za potrebné na obmedzenie všetkých prípadov
nepriameho vypúšťania látok uvedených v zozname II, ku ktorým dochádza v
dôsledku aktivít na povrchu zeme alebo v zemi okrem tých, ktoré sa uvádzajú v
prvom odseku.
ZOZNAM I DRUHOV A SKUPÍN LÁTOK UVEDENÝCH V ODDIELE
A
Zoznam I obsahuje jednotlivé látky patriace do
druhov alebo skupín látok uvedených nižšie s výnimkou tých, ktoré sa nepokladajú
za vhodné na zaradenie do zoznamu I z dôvodu nízkeho rizika toxicity, stálosti
a bioakumulácie.
Tie látky, ktoré sú z hľadiska toxicity,
stálosti a bioakumulácie vhodné na uvádzanie v zozname II, treba do tohto
zoznamu zaradiť.
1.       Organické zlúčeniny halogénov a
látky, ktoré môžu vo vodnom prostredí takéto zlúčeniny vytvárať;
2.       Organické zlúčeniny fosforu;
3.       Organické zlúčeniny cínu;
4.       Látky, ktoré majú karcinogénne,
mutagénne alebo teratogénne vlastnosti vo vodnom prostredí alebo ich nadobudnú
prostredníctvom tohto prostredia (*);
5.       Ortuť a jej zlúčeniny;
6.       Kadmium a jeho zlúčeniny;
7.       Minerálne oleje a uhľovodíky;
8.       Kyanidy.
ZOZNAM II DRUHOV A SKUPÍN LÁTOK UVEDENÝCH V ODDIELE
B
Zoznam II obsahuje jednotlivé látky a kategórie
látok patriace do druhov a skupín látok uvedených nižšie, ktoré by mohli
mať škodlivé účinky na podzemné vody.
1.       Nasledovné polokovy a kovy a ich
zlúčeniny:
1. zinok;
2. meď;
3. nikel;
4. chróm;
5. olovo;
6. selén;
7. arzén;
8. antimón;
9. molybdén;
10. titán;
11. cín;
12. bárium;
13. berýlium;
14. bór;
15. urán;
16. vanádium;
17. kobalt;
18. tálium;
19. telúr;
20. striebro.
2.       Biocídy a ich deriváty, ktoré nie sú
uvedené v zozname I.
3.       Látky, ktoré nepriaznivo ovplyvňujú
chuť a/alebo zápach podzemných vôd, a zlúčeniny, u ktorých je
pravdepodobnosť, že zapríčinia tvorbu takýchto látok v podzemných
vodách a spôsobia, že tieto vody nebudú vhodné na ľudskú spotrebu.
4.       Toxické alebo stále organické
zlúčeniny kremíka a látky, ktoré môžu spôsobiť tvorbu týchto
zlúčenín vo vode s výnimkou tých látok, ktoré sú biologicky neškodné alebo
sa vo vode rýchlo menia na neškodné látky.
5.       Anorganické zlúčeniny fosforu
a elementárny fosfor.
6.       Fluoridy.
7.       Amoniak a dusitany.
(*)     V prípade, že určité látky v zozname
II sú karcinogénne, mutagénne alebo teratogénne, zaradia sa do kategórie 4
tohto zoznamu.“
(3)          V prílohe
VIII sa stĺpec pre rok 2014 nahrádza takto:
„Tabuľka
1
(v tis. EUR)
   Členský štát || 2014
 Belgicko || [544 047]
 Dánsko || [926 075]
 Nemecko || [5 178 178]
 Grécko || [2 063 187]
 Španielsko || [4 833 647]
 Francúzsko || [7 586 341]
 Írsko || [1 216 547]
 Taliansko || [3 953 394]
 Luxembursko || [33 661]
 Holandsko || [793 319]
 Rakúsko || [693 716]
 Portugalsko || [557 667]
 Fínsko || [523 247]
 Švédsko || [696 487]
 Spojené kráľovstvo || [3 548 576]
Tabuľka 2(*)
(v tis. EUR)
 Bulharsko || [642 103]
 Česká republika || [875 305]
 Estónsko || [110 018]
 Cyprus || [51 344]
 Lotyšsko || [168 886]
 Litva || [393 226]
 Maďarsko || [1 272 786]
 Malta || [5 239]
 Poľsko || [2 970 020]
 Rumunsko || [1 428 531]
 Slovinsko || [138 980]
 Slovensko || [377 419]
 (*) Pri výpočte stropov sa zohľadnil harmonogram postupného zvyšovania ustanovený v článku 121.“
 FINANČNÝ VÝKAZ || FS/13/ 344471Rev1
 6.15.2013
   || DÁTUM: 25. 3. 2013
 1. || ROZPOČTOVÝ RIADOK:   05 03 Priama pomoc 05 04 Rozvoj vidieka   ||
 2. || NÁZOV:   Návrh NARIADENIE EURÓPSKEHO PARLAMENTU A RADY, ktorým sa stanovujú niektoré prechodné ustanovenia o podpore rozvoja vidieka z Európskeho poľnohospodárskeho fondu pre rozvoj vidieka (EPFRV) a ktorým sa mení nariadenie (EÚ) č. […] [RD], pokiaľ ide o zdroje a ich rozdeľovanie na rok 2014,a ktorým sa mení nariadenie Rady (ES) č. 73/2009, ako aj nariadenia (EÚ) č. […][DP], (EÚ) č. […][HZ] a (EÚ) č. […][sCMO], pokiaľ ide o ich uplatňovanie v roku 2014
 3. || PRÁVNY ZÁKLAD:   Článok 43 ods. 2 Zmluvy o fungovaní Európskej únie
 4. || CIELE:   V tomto nariadení sa stanovujú prechodné pravidlá na uplatňovanie priamych platieb týkajúcich sa roku 2014 a podpory v oblasti rozvoja vidieka.
 5. || FINANČNÉ DÔSLEDKY || 12-MESAČNÉ OBDOBIE ( mil. EUR) || BEŽNÝ ROZPOČTOVÝ ROK 2013 ( mil. EUR) || NASLEDUJÚCI ROZPOČTOVÝ ROK 2014 ( mil. EUR)
 5.0 || VÝDAVKY -               ÚČTOVANÉ Z ROZPOČTU EÚ (NÁHRADY/INTERVENCIE) -               VÝDAVKY NÁRODNÝCH ORGÁNOV -               INÉ ||   ||   ||
 5.1 || PRÍJMY -               VLASTNÉ ZDROJE EÚ (POPLATKY/CLO) -               NÁRODNÉ ||   ||   ||
   ||   || 2015 || 2016 || 2017 || 2018
 5.0.1 || ODHADOVANÉ VÝDAVKY || -830 miliónov EUR ||   ||   ||
 5.1.1 || ODHADOVANÉ PRÍJMY ||   ||   ||   ||
 5.2 || SPÔSOB VÝPOČTU: pozri poznámky
 6.0 || MOŽNO PROJEKT FINANCOVAŤ Z ROZPOČTOVÝCH PROSTRIEDKOV ZAČLENENÝCH DO PRÍSLUŠNEJ KAPITOLY BEŽNÉHO ROZPOČTU? || neuplatňuje sa
 6.1 || MOŽNO PROJEKT FINANCOVAŤ PRESUNOM MEDZI JEDNOTLIVÝMI KAPITOLAMI BEŽNÉHO ROZPOČTU? || neuplatňuje sa
 6.2 || BUDE POTREBNÝ DOPLŇUJÚCI ROZPOČET? || NIE
 6.3 || BUDE POTREBNÉ ZAČLENIŤ ROZPOČTOVÉ PROSTRIEDKY DO BUDÚCICH ROZPOČTOV? || NIE
 POZNÁMKY:   Tento finančný výkaz je doplnkom k finančnému výkazu návrhov v rámci reformy SPP (COM(2012) 551, COM(2012) 552, COM(2012) 553) a je potrebné ho považovať za jeho súčasť. Cieľom tohto návrhu nariadenia je predĺžiť platnosť niektorých prvkov existujúcich schém s prihliadnutím na účinok dohody o viacročnom finančnom rámci na externú konvergenciu priamych platieb, flexibilitu medzi piliermi SPP a mieru spolufinancovania v oblasti rozvoja vidieka. Návrh nariadenia nemá žiadne finančné dôsledky, pretože slúži len na vykonávanie návrhov Komisie týkajúcich sa viacročného finančného rámca a reformy SPP s prihliadnutím na závery Európskej rady z 8. februára 2013. Nové prvky vyplývajúce zo záverov Európskej rady z 8. februára 2013 sa uvádzajú v hranatých zátvorkách, pretože sa očakáva záverečná dohoda v oblasti viacročného finančného rámca.   Pokiaľ ide o priame platby, externá konvergencia a flexibilita medzi piliermi sa uplatňujú od rozpočtového roku 2015 (čo zodpovedá roku podávania žiadostí o priame platby 2014). V porovnaní s návrhom Komisie a jej finančným výkazom zodpovedajú závery Európskej rady z 8. februára 2013 zníženiu o 830 miliónov EUR (v súčasných cenách) v prípade roku podávania žiadostí o priame platby 2014 (5 miliónov EUR v prípade osobitnej platby za bavlnu a 825 miliónov EUR v súvislosti s ustanoveniami prílohy VIII).   Pokiaľ ide o flexibilitu medzi piliermi, zatiaľ nie je možné posúdiť finančný vplyv, pretože členské štáty budú musieť svoje presuny oznámiť Komisii neskôr v tomto roku. V každom prípade bude flexibilita rozpočtovo neutrálna, pretože prostriedky, o ktoré sa zníži jeden fond (EPZF alebo EPFRV), budú v úplne rovnakej výške sprístupnené v inom fonde (EPZF alebo EPFRV).   Pokiaľ ide o rozvoj vidieka, cieľom tohto návrhu nariadenia je zabezpečiť kontinuitu viacerých opatrení obsahujúcich viacročné záväzky. Zámerom návrhu nariadenia je aj v prípade týchto opatrení zabezpečiť, aby bolo možné v prípade záväzkov prijatých v období rokov 2007 až 2013 považovať zodpovedajúce výdavky za oprávnené po roku 2015 (ak bude potrebné uhradiť určité platby) v rámci nového programového obdobia alebo aj pred ním, a to v prípade vyčerpania súčasných pridelených finančných prostriedkov. Tieto ustanovenia nemajú žiadny finančný vplyv, pretože prostriedky pridelené na rozvoj vidieka zostávajú nezmenené. Rozdelenie platieb sa síce postupom času môže do istej miery líšiť, v tejto fáze sa však nedá vyčísliť.
[1]               Ú. v. EÚ C , , s. .
[2]               Ú. v. EÚ C , , s. .
[3]               Ú. v. EÚ L […], […], s. […].
[4]               Ú. v. EÚ L 277, 21.10.2005, s. 1.
[5]               Ú. v. EÚ L […], […], s. […].
[6]               Ú. v. EÚ L 30, 31.1.2009, s. 16.
[7]               Ú. v. EÚ L […], […], s. […].
[8]               Ú. v. EÚ L […], […], s. […].
[9]               Ú. v. ES L 327, 22.12.2000, s. 1.
[10]             Ú. v. ES L 20, 26.1.1980, s. 43.
[11]             Ú. v. EÚ L […], […], s. […].
[12]             Ú. v. EÚ L […], […], s. […].
[13]             Ú. v. ES L 160, 26.6.1999, s. 80.
[14]             Ú. v. EÚ. Vložte dátum jeden mesiac odo dňa
uplatňovania tohto nariadenia.
[15]             Ú. v. EÚ. Vložte dátum jeden mesiac odo dňa
uplatňovania tohto nariadenia.
[16]             Ú. v. EÚ. Vložte dátum jeden mesiac odo dňa
uplatňovania tohto nariadenia.
[17]             Ú. v. EÚ. Vložte dátum jeden mesiac odo dňa
uplatňovania tohto nariadenia.
[18]             Ú. v. EÚ. Vložte dátum 7 dní odo dňa
nadobudnutia účinnosti tohto nariadenia.
[19]             Ú. v. EÚ. Vložte dátum 7 dní odo dňa
nadobudnutia účinnosti tohto nariadenia.
[20]             Ú. v. EÚ. Vložte dátum 7 dní odo dňa nadobudnutia
účinnosti tohto nariadenia.
[21]             Ú. v. EÚ. Vložte dátum 7 dní odo dňa
nadobudnutia účinnosti tohto nariadenia.
[22]             Ú. v. EÚ. Vložte dátum 7 dní odo dňa
nadobudnutia účinnosti tohto nariadenia.


				|

		52013PC0678

			Návrh NARIADENIE EURÓPSKEHO PARLAMENTU A RADY, ktorým sa mení nariadenie (ES) č. 55/2008, ktorým sa zavádzajú autonómne obchodné preferencie pre Moldavskú republiku /* COM/2013/0678 final - 2013/0325 (COD) */

			   	DÔVODOVÁ SPRÁVA
1.           KONTEXT NÁVRHU
Európska únia (ďalej len „EÚ“) v júni
2013 ukončila rokovania s Moldavskou republikou (ďalej len
„Moldavsko“) o dohode o pridružení vrátane zriadenia prehĺbenej a
komplexnej zóny voľného obchodu (DCFTA). Moldavsko v rámci týchto rokovaní
prijalo ambicióznu agendu zameranú na politické pridruženie a ďalšiu
hospodársku integráciu s EÚ. Takisto dosiahlo výrazný pokrok pri
regulačnej aproximácii, ktorá vedie k zblíženiu s právnymi predpismi a
normami EÚ.
Strany v rámci týchto rokovaní navrhli úplnú
liberalizáciu bilaterálneho obchodu s vínom.
Moldavsko má v poslednom čase problémy s
vývozom vína na niektoré zo svojich tradičných trhov, čo predstavuje
hrozbu pre jeho hospodárske oživenie a reformný proces, ktorý energicky presadzuje
moldavská vláda. Poľnohospodársky sektor predstavuje zhruba 40 %
moldavského hospodárstva. Sektor vinárstva a vinohradníctva je jeho dôležitou
súčasťou, pretože poskytuje zamestnanie približne 300 000
ľuďom (jednej štvrtine pracujúceho obyvateľstva), ktorí žijú
hlavne vo vidieckych oblastiach a obrábajú stredne veľké a menšie rodinné
pozemky.
Vzhľadom na uvedené skutočnosti
Európska komisia navrhuje bezodkladne úplne liberalizovať dovoz vína z
Moldavska do EÚ prostredníctvom zmeny nariadenia Rady (ES) č. 55/2008[1] a vypustiť víno z
tabuľky 1 prílohy 1 k uvedenému nariadeniu.
V súčasnosti sa výnimka WTO týkajúca sa
colných preferencií udelených Moldavsku nevzťahuje na dodatočné
preferencie na víno, ktoré sa plánujú v navrhovanom nariadení. Navyše platnosť
výnimky uplynie 31. Decembra 2013. EÚ by preto mala na základe odseku 3
článku IX Dohody o založení Svetovej obchodnej organizácie požiadať o
potrebné predĺženie a zmenu rozsahu súčasnej výnimky zo svojich
povinností podľa článku I a článku XIII GATT z roku 1994 v takom
rozsahu, aký je potrebný na to, aby si EÚ mohla dovoliť uplatniť
bezcolné preferenčné zaobchádzanie s vínom s pôvodom v Moldavsku, bez
toho, aby musela uplatňovať rovnaké bezcolné zaobchádzanie na podobné
výrobky akéhokoľvek iného člena WTO. Návrh Komisie s cieľom
požiadať o predĺženie výnimky sa už postúpil na rozhodnutie Rade.
2.           PRÁVNE PRVKY NÁVRHU
Právnym základom tohto návrhu nariadenia je
článok 207 ods. 2 Zmluvy o fungovaní Európskej únie.
3.           VPLYV NA ROZPOČET
Navrhovaným nariadením nevznikajú náklady
hradené z rozpočtu EÚ. Keďže celkový podiel dovozu vína
z Moldavska predstavuje iba 0,6 % z celého dovozu vína do EÚ, pri
ďalšom otvorení trhu sa nepredpokladá negatívny dosah na EÚ.
2013/0325 (COD)
Návrh
NARIADENIE EURÓPSKEHO PARLAMENTU A RADY,
ktorým sa mení nariadenie (ES) č.
55/2008, ktorým sa zavádzajú autonómne obchodné preferencie pre Moldavskú
republiku
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie, a najmä na jej článok 207 ods. 2,
so zreteľom na návrh Európskej komisie,
po postúpení návrhu legislatívneho aktu
národným parlamentom,
konajúc v súlade s riadnym legislatívnym
postupom,
keďže:
(1)
Nariadením (ES) č. 55/2008[2] sa zriaďuje
osobitný systém autonómnych obchodných preferencií (AOP) pre Moldavskú
republiku (ďalej len „Moldavsko“). Uvedený systém poskytuje voľný
prístup na trhy EÚ všetkým výrobkom s pôvodom v Moldavsku s výnimkou
určitých poľnohospodárskych výrobkov uvedených v prílohe I k
uvedenému nariadeniu, vzhľadom na ktoré sa udelili obmedzené koncesie
buď v podobe oslobodenia od cla v rámci colných kvót alebo v podobe
zníženia ciel.
(2)
Moldavsko v rámci európskej susedskej politiky
(ďalej len „ESP“), akčného plánu ESP medzi EÚ a Moldavskom, ako aj v
rámci Východného partnerstva prijalo ambicióznu agendu politického pridruženia
a ďalšej hospodárskej integrácie s Úniou. Takisto už dosiahlo výrazný
pokrok pri regulačnej aproximácii, ktorá vedie k zblíženiu s právnymi
predpismi a normami Únie.
(3)
Rokovania o novej dohode o pridružení vrátane
zriadenia prehĺbenej a komplexnej zóny voľného obchodu (DCFTA) medzi
Úniou a Moldavskom sa začali v januári 2010 a boli ukončené v júni
2013. V tejto dohode sa stanovuje úplná liberalizácia bilaterálneho obchodu s
vínom.
(4)
S cieľom podporiť úsilie Moldavska v
súlade s ESP a Východným partnerstvom a zabezpečiť atraktívny a
spoľahlivý trh pre víno vyvážané z Moldavska by sa dovoz vína z Moldavska
do Únie mal bezodkladne liberalizovať.
(5)
Nariadenie (ES) č. 55/2008 by sa preto malo
zodpovedajúcim spôsobom zmeniť,
PRIJALI TOTO NARIADENIE:
Článok 1
V tabuľke 1 prílohy I k nariadeniu (ES)
č. 55/2008 sa vypúšťa posledný riadok týkajúci sa poradového
čísla 09.0514 „Víno z čerstvého hrozna, okrem šumivého vína“.
Článok 2
Toto nariadenie nadobúda účinnosť
siedmym dňom po jeho uverejnení v Úradnom vestníku Európskej únie.
Toto nariadenie
je záväzné v celom rozsahu a priamo uplatniteľné vo všetkých
členských štátoch.
V Bruseli
Za Európsky parlament                                 Za
Radu
predseda                                                        predseda

 FINANČNÝ VÝKAZ || FinancSt/2013 JE/nh/3263078-Rev1 6.0.2013.1
   || DÁTUM: 18. 9. 2013:
 1. || ROZPOČTOVÝ RIADOK: Kapitola 12 – Clá a ostatné poplatky || ROZPOČTOVÉ PROSTRIEDKY: Opravný rozpočet č. 1/2013: 18 654,2 milióna EUR
 2. || NÁZOV: Návrh nariadenia Európskeho parlamentu a Rady, ktorým sa mení nariadenie Rady (ES) č. 55/2008, ktorým sa zavádzajú autonómne obchodné preferencie pre Moldavskú republiku.
 3. || PRÁVNY ZÁKLAD: Zmluva o fungovaní Európskej únie, najmä jej článok 207 ods 2.
 4. || CIELE: Úplne liberalizovať dovoz vína z Moldavska do EÚ.
 5. || FINANČNÉ DÔSLEDKY || 12-MESAČNÉ OBDOBIE (mil. EUR) || BEŽNÝ ROZPOČTOVÝ ROK 2013 (mil. EUR) || NASLEDUJÚCI ROZPOČTOVÝ ROK 2014 (mil. EUR)
 5.0 || VÝDAVKY -               Z ROZPOČTU ES (NÁHRADY/INTERVENCIE) -               VÝDAVKY NÁRODNÝCH ORGÁNOV -               INÉ || - || - || -
 5.1 || PRÍJMY -               VLASTNÉ ZDROJE ES (POPLATKY/CLÁ) -               NÁRODNÉ || - || - || -
   ||   || 2015 || 2016 || 2017 || 2018
 5.0.1 || ODHADOVANÉ VÝDAVKY || - || - || - || -
 5.1.1 || ODHADOVANÉ PRÍJMY || - || - || - || -
 5.2 || SPÔSOB VÝPOČTU: -
 6.0 || MOŽNO PROJEKT FINANCOVAŤ Z ROZPOČTOVÝCH PROSTRIEDKOV ZAČLENENÝCH DO PRÍSLUŠNEJ KAPITOLY BEŽNÉHO ROZPOČTU? || ÁNO NIE
 6.1 || MOŽNO PROJEKT FINANCOVAŤ PRESUNOM MEDZI JEDNOTLIVÝMI KAPITOLAMI BEŽNÉHO ROZPOČTU? || ÁNO NIE
 6.2 || BUDE POTREBNÝ DOPLŇUJÚCI ROZPOČET? || ÁNO NIE
 6.3 || BUDE POTREBNÉ ZAČLENIŤ ROZPOČTOVÉ PROSTRIEDKY DO BUDÚCICH ROZPOČTOV? || ÁNO NIE
 POZNÁMKY: Dovoz z Moldavska v uplynulých rokoch nedosiahol množstvá ročných colných kvót oslobodených od cla. Vychádza sa z predpokladu, že zrušenie ročných colných kvót oslobodených od cla v prípade dovozu vína z Moldavska nemá žiadny vplyv na rozpočet.
[1]               Nariadenie Rady (ES) č. 55/2008 z 21. januára 2008,
ktorým sa zavádzajú autonómne obchodné preferencie pre Moldavskú republiku a
ktorým sa mení a dopĺňa nariadenie (ES) č. 980/2005 a
rozhodnutie Komisie 2005/924/ES (Ú. v. EÚ L 20, 24.1.2008, s. 1).
[2]               Nariadenie Rady (ES) č. 55/2008 z 21. januára 2008,
ktorým sa zavádzajú autonómne obchodné preferencie pre Moldavskú republiku a
ktorým sa mení a dopĺňa nariadenie (ES) č. 980/2005 a
rozhodnutie Komisie 2005/924/ES (Ú. v. EÚ L 20, 24.1.2008, s. 1).